SEMINANG II Himpunkan Penyelidik Kebudayaan Melayu Antarabangsa

Kuala Lumpur − Institut Alam dan Tamadun Melayu (ATMA), Universiti Kebangsaan Malaysia (UKM) dengan kerjasama Kerajaan Negeri Sembilan, dan Lembaga Kerapatan Adat 50 Koto Sumatera Barat (LKAM), Indonesia pada hari ini menganjurkan Seminar Antarabangsa Kebudayaan Adat Minangkabau Negeri Kembar 50 Koto dan Negeri Sembilan kali ke-2 (SEMINANG II).

Seminar ini bermula pada pukul 8.00 pagi hingga 5.00 petang dan dijalankan secara dalam talian melalui aplikasi WeBex dan paparan secara lansung melalui Facebook ATMA UKM. Seminar ini mengumpulkan para penyelidik kebudayaan Melayu dari Malaysia dan Indonesia, seterusnya melestarikan aktiviti penyelidikan peradaban Melayu walaupun dalam kekangan penularan COVID-19.

Pengarah ATMA, YBhg. Profesor Datuk Seri Dr. Awang Sariyan, dalam kata alu-aluannya memaklumkan bahawa hubungan pentadbiran ATMA dengan pihak Lembaga Kerapatan Adat 50 Koto Sumatera Barat Indonesia telah bermula sejak tahun 2019, iaitu sejak penganjuran Wacana ATMA yang bertajuk “Persamaan Identiti Antara 50 Koto dan Negeri Sembilan: Sejarah, Budaya dan Warisan.” Beliau berharap seminar yang dijalankan pada hari ini dapat menguatkan lagi kerjasama rakan strategik dengan Indonesia khususnya dari segi jaringan dan pemerkasaan dalam bidang penyelidikan kebudayaan dan Adat Minangkabau.

Dalam ucaptama SEMINANG 2022, Felo Penyelidik Kanan ATMA UKM, Profesor Madya Dato’ Paduka Dr. Mohd Rosli Saludin berkata, SEMINANG yang telah diadakan pada kali pertama adalah bertarikh 3 Oktober 2019 dan bertempat di Bilik Senat, Bangunan Canselori, UKM.

Sehubungan dengan itu, cadangan seminar ini diadakan adalah bertujuan untuk meneruskan lagi kesepakatan yang telah terjalin sejak resolusi yang telah dipersetujui.

“Justeru, ATMA UKM mengadakan bagi kali kedua Seminar Antarabangsa Kebudayaan Adat Minangkabau dengan tema Pengaruh Kepimpinan Adat Minangkabau di alam Melayu. Kerjasama rakan strategik dari Indonesia akan menyemarakkan lagi jaringan dan pembudayaan penyelidikan kebudayaan Melayu secara langsung dan tidak langsung,” jelas beliau.

Seminar ini dijalankan dengan pembentangan 12 kertas kerja pengkaji pelajar sarjana tempatan dan rakan serumpun, Indonesia berkenaan dengan  e-prosiding SEMINANG II dengan kupasan tajuk secara mendalam seperti yang berikut;

Rumusan dan resolusi SEMINANG 2022 yang berlangsung selama satu hari ini diharap dapat menyumbang kepada pemantapan pelan strategik ATMA yang telah pun disejajarkan dengan pelan strategik UKM.

Hal ini dimaklumkan oleh Timbalan Naib Canselor (Pendidikan dan Inovasi) UKM, YBhg. Profesor Dato’ Ir. Dr. Abdul Wahab Mohammad yang berpendapat, penganjuran seminar tersebut bertepatan dengan pelancaran Pelan Strategik T.E.R.A.S. UKM 2021 – 2025 di bawah “Kebitaraan Watan” yang berkait rapat dengan warisan budaya.

Seminar tersebut telah dirasmikan oleh Nicole Tan Lee Koon, Pengerusi Jawatankuasa Bertindak Hal Ehwal Wanita, Keluarga dan Kebajikan Negeri Sembilan yang merangkap ADUN Bukit Kepayang. Beliau juga yang banyak menyumbang dalam menjayakan seminar tersebut diharap dapat terus memberi sokongan dalam program yang akan datang terutamanya dalam bidang kebudayaan yang merupakan salah satu bidang tujahan ATMA yang penting.

UKM memikul peranan yang besar dalam memartabatkan warisan kebudayaan masyarakat di Malaysia bagi membentuk identiti bangsa dan negara. Dengan kejayaan penganjuran seminar ini, ATMA diharap dapat menghasilkan penyelidikan dalam bidang yang lebih meluas dan meliputi seluruh kehidupan masyarakat. Oleh itu, penyelidikan dalam bidang kebudayaan perlu digarap secara lebih mendalam dan holistik bagi memperolehi gambaran besar tentang tamadun Melayu ini.

ATMA juga telah menggunakan pendekatan yang holistik dan multidisplin dalam merangka program pascasiswazah penyelidikan dan penerbitan dengan menjadikan displin Falsafah, Agama dan Sejarah sebagai antara displin teras kajian bidang Bahasa, Kesusasteraan dan Kebudayaan. Ini adalah satu daripada usahanya dalam mencapai matlamat penubuhannya apabila pendekatan tersebut kian mendapat gerapan yang lebih jelas. UKM meletakkan harapan yang tinggi agar ATMA mampu menjadi pusat kecemerlangan universiti sebagai Institut Alam dan Tamadun Melayu yang tersohor bukan sahaja dalam negara malah di peringkat antarabangsa.


Nama “Muzium” Jadi Tarikan Tersendiri Premis Penghasilan Labu Sayong

Untuk mendapatkan maklumat terkini, ikuti kami melalui Telegram

Kuala Kangsar yang juga Bandar Diraja Perak Darul Ridzuan cukup terkenal dengan labu sayong. Sayong sendiri ialah tempat penghasilan produk warisan tradisional turun-temurun itu.

Oleh sebab begitu ramai pengusaha labu sayong di sekitar kawasan berkenaan, tindakan atau buah fikiran seorang daripada mereka untuk menampakkan kelainan memang sangat baik dan menarik.

Haron Mat Jidin yang telah puluhan tahun menghasilkan labu sayong menerusi syarikatnya yang dinamakan Koleksi Haron, boleh dianggap kreatif apabila meletakkan nama Muzium Labu Sayong pada sebuah rumah kedai di Kampung Kepala Bendang. Kampung di Sayong itu juga merupakan tempat kelahirannya kira-kira 58 tahun lalu.

Sesiapa yang sekadar melihat gambar di media sosial mungkin menyangka bangunan kecil itu ialah Muzium Labu Sayong. Namun demikian, saya yang berpeluang mengunjunginya baru-baru ini mendapati hanya sebahagian daripada premis tersebut yang merupakan milik Koleksi Haron itu. Menurut Haron, beliau meletakkan nama Muzium Labu Sayong itu kira-kira empat tahun lalu.

Rupa-rupanya, ada sebuah bangunan seperti rumah tidak jauh dari situ menjadi tempat yang mempamerkan beraneka peralatan dan bahan, serta memperlihatkan kaedah membuat labu sayong secara tradisional. Di satu bahagian di situ, Haron turut meletakkan gambar Allahyarhamah ibunya yang juga merupakan guru beliau yang banyak berjasa.

Di satu bahagian lapang berhampiran dengan rumah kedai kecil itu diletakkan pula peralatan membuat labu sayong secara moden bersama-sama beberapa bahannya. Labu pelbagai bentuk dan rupa yang telah siap dengan harga munasabah diletakkan pula di satu bahagian tidak jauh dari situ.

Selain melawat, para pengunjung turut berpeluang mempelajari kaedah asas membuat labu Sayong daripada Haron sendiri dengan kadar bayaran tertentu yang berpatutan. Dalam hal ini, kebolehan dan bakat Haron tidak boleh disangkal kerana beliau pernah memenangi tempat pertama Hadiah Kategori Produk Hasil Tanah Showcase Satu Daerah Satu Industri Peringkat Nasional 2015 pada 6 Disember 2015. Beliau juga menerima beberapa sijil penghargaan atas segala usaha dan produk yang dihasilkan.

Dapat dilihat di sini, para pengunjung tetap memperoleh serba sedikit ilmu. Apatah lagi Haron sangat peramah, mudah mesra dan petah berkata-kata dengan loghat Sayong yang kadang-kadang menggelikan hati semasa memberikan taklimat dan bercerita secara ringkas namun padat dengan pengisian.


Achik Ukays Tampil dengan Lagu Bermaafan di Aidilfitri Versi Baharu

Sungai Buloh – Memang kedatangan Hari Raya Aidilfitri wajar disambut dengan penuh kesyukuran, serta bertakbir dan bertahmid. Walau bagaimanapun, sejak sekian lama, sambutan “hari kemenangan” umat Islam ini juga seperti tidak lengkap jika tiada dendangan lagu bersempena dengannya, atau lebih mudah disebut sebagai lagu raya.

Menjelang sambutan Hari Raya Aidilfitri, pelbagai jenis dan irama lagu raya diputarkan dari yang lama hingga terkini. Antara pihak kedua yang terlibat ialah penyanyi muda dan baharu, Achik (Ukays) yang berpeluang merakamkan semula lagu raya ciptaan komposer Salman Shariff, dan lirik ditulis oleh Khairul Anuar untuk sambutan Hari Raya Aidilfitri 1443 Hijrah.

Menurut Salman, versi asal lagu ini gabungan rentak Melayu dan Arab, dan telah dirakamkan untuk Amir (UK’s) pada tahun 1995 yang berjudul, Bermaafan di Aidilfitri. Hingga kini, lagu tersebut kekal sebagai sebuah lagu terkenal yang sinonim dengan sambutan Hari Raya Aidilfitri pada setiap tahun.

“Walau bagaimanapun, untuk versi terbaharu pada tahun 2022, muzik lagu ini digubah kepada rentak yang rancak, moden dan dirakamkan untuk Achik. Judulnya juga diubah sedikit menjadi Bermaafan di Hari Raya dengan tujuan agar lagu ini akan terus terkenal, serta boleh disiarkan ketika sambutan Hari Raya Aidilfitri dan Hari Raya Aidiladha setiap tahun,” jelas Salman.

Sebenarnya, Salman sendiri yang membuat perancangan awal untuk rakaman semula lagu raya ini, yang kemudian dibawa kepada tenaga produksi Luncai Emas Sdn. Bhd. untuk menerbitkannya. Oleh sebab lagu asalnya dendangan Amir, jadi lagu versi baharu ini ditawarkan kepada Achik.

Achik memang bergandingan dengan kumpulan Ukays untuk menggantikan penyanyi kumpulan tersebut menerusi lagu seperti Terseksa, I Love U I Miss U Raya dan Terpaksa Ku Lepaskan.

Mengenai tawaran kepadanya ini, Achik menganggap hal yang demikian agak baik untuk beliau terus menonjol dan kembali aktif. Hal ini dikatakan sedemikian kerana barangkali ada yang menyangka beliau tidak lagi aktif dalam industri muzik tanah air.

“Saya masih berada dalam industri muzik tanah air, dan giat membuat persembahan di seluruh Malaysia bersama-sama Ukays yang kekal dianggotai ahli asal, iaitu Ali, Well dan Tokjie,” jelas Achik yang juga masih giat di media sosial seperti Instagram: achikroslan1 dan TikTok: Achikroslanofficiall.

Mengulas lanjut mengenai tawaran tersebut, Achik memberitahu beliau hampir menitiskan air mata ketika rakaman suara di studio The Bengkel Artwork kerana lagu tersebut sebuah lagu yang ada kaitan dengan dirinya yang amat bermakna.

Sebelum ini, Achik pernah muncul dengan lagu tunggal sulung di bawah Luncai Emas, berjudul Hanya Doa, ciptaan Awang BPR dan I.Kay dengan nama pentas Achik Roslan.

Istimewanya, Bermaafan di Hari Raya turut diterbitkan dalam versi instrumental alunan duet gitar oleh SS dan seruling tiupan Mohar. SS juga bermain bass dan mengendalikan programming, sementara keyboard oleh Bell.

Selain lagu ini, Salman turut mencipta melodi, dan menerbitkan Cahaya Aidilfitri, nyanyian Ramlah Ram, Suasana Hari Raya (Zamani Slam), dan Rindu Syahdu di Hari Raya (Nurul).

Bermaafan di Hari Raya juga bakal menampilkan video liriknya di saluran YouTube Luncai Emas pada penghujung April/Ramadan ini, serta secara jualan digital di pelantar penstriman dan iTunes.

Tentulah Achik, Salman dan Luncai Emas mengharapkan Bermaafan di Hari Raya berjaya menyentuh hati para pendengar di seluruh Malaysia, dan menarik perhatian generasi baharu dalam kemeriahan menyambut Hari Raya Aidilfitri tahun ini dalam suasana kelaziman baharu.


Lambaian Ramadan Menggamit Kedatangan Wakana ke Malaysia

Untuk mendapatkan maklumat terkini, ikuti kami melalui Telegram

Bermula dengan hanya mendengar kawan-kawan bercerita tentang keindahan Ramadan membuka hati gadis manis dari negara matahari terbit untuk datang ke Malaysia yang beribu-ribu batu jauhnya, demi merasai suasana pada bulan Ramadan.

Ternyata rahmat Ramadan bukan sahaja menyentuh hati umat Islam malah menarik Wakana Katayama ke Malaysia merasai sendiri pengalaman dan suasana bulan puasa yang sebelum ini hanya didengari melalui kawan-kawan dan media sosial.

“Semasa saya belajar di Kyoto Sangyo University, Jepun, saya berkawan dengan pelajar Muslim dari Indonesia yang suka bercerita tentang Islam. Bermula dari situ, minat untuk mengenali Ramadan mula berputik,” ujarnya.

Pertama kali menyambut bulan yang penuh berkat di Sintok, Kedah, perasaan ingin tahu terus membuak-buak. Masa dan peluang yang ada tidak dilepaskan dan dimanfaatkan sepenuhnya untuk menimba ilmu baharu.

“Apabila saya tiba di Malaysia, saya terus rasa hendak berpuasa sebaik-baik sahaja rakan-rakan memberitahu bahawa Ramadan bakal tiba tidak lama lagi. Saya amat teruja untuk menyambut Ramadan kerana sebelum ini saya hanya dengar-dengar sahaja tetapi tidak pernah melaluinya.” Luah graduan Ijazah Sarjana Muda Pengurusan dari Kyoto Sangyo University, Jepun yang pernah menjalani praktikum selama enpat bulan di Universiti Utara Malaysia (UUM) pada tahun 2019.

Wakana terkesima melihat umat Islam berpuasa sambil meneruskan rutin harian, bekerja mahupun belajar seperti biasa malah lebih mengagumkannya apabila anak-anak kecil juga berpuasa seperti orang dewasa. Bagi Wakana, pertama kali tidak makan dan minum pada siang hari menjadi detik paling memeritkan kerana tidak pernah berpuasa seumur hidupnya.

“Selalunya kita boleh makan, tetapi dalam bulan Ramadan, saya tidak boleh makan setiap masa. Jadi, hari pertama berpuasa amat memeritkan dan sangat sukar kerana orang Jepun tidak biasa dengan keadaan ini.”

Menurut Wakana, “Saya mula berasa lapar pada pukul 2.00 petang. Rupa-rupanya begini rasanya berpuasa. Macam-macam perasaan datang silih berganti, dahaga, penat, teringin hendak makan tetapi saya tahan dan sabar semata-mata ingin merasai bagaimana umat Islam berpuasa.”

“Hal ini disebabkan masih banyak perkara yang saya tidak tahu dan saya ingin meneroka lebih lagi kerana apabila semakin kenal Ramadan, semakin mudah untuk menyesuaikan diri,” ujarnya.

Walaupun mengharungi hari yang mencabar, sokongan rakan-rakan yang beragama Islam membakar semangatnya untuk terus bertahan. Wakana bersyukur dengan keprihatinan rakan-rakan yang sentiasa bercerita tentang Ramadan dan berkongsi bahan bacaan yang disertakan dengan info bergambar yang memberikan kekuatan buatnya untuk terus tabah menghadapi cabaran berpuasa.

“Nikmatnya puasa apabila kita dapat menahan lapar dahaga dari pagi dan menjamah makanan apabila terbenamnya matahari. Saat berbuka puasa memang seronok tidak terkata, bayangkan selepas penat seharian tidak makan apa-apa terutamanya pada hari pertama yang amat memeritkan, saya tidak sangka dapat melakukannya,” luahnya.

Mengulas lanjut pengalamannya pada hari pertama berpuasa, Wakana dan rakan sebilik tidak tahu tentang makan pada awal pagi, iaitu bersahur. Jadi, mereka tidak bangun, tidak makan apa-apa dan bertahan hingga pukul 5.30 petang.

“Setelah diceritakan panjang lebar, barulah saya tahu cara untuk kekal sihat bertenaga dengan sahur. Sebaik-baik masuk sahaja hari kedua, kami bangun seawal pukul 5.00 pagi, menyiapkan makanan untuk bersahur seperti roti, pisang dan air,” tambahnya.

Anak bongsu daripada tiga beradik itu mengakui banyak perkara yang dipelajari selain ibadah puasa antaranya selok-belok pentadbiran di Malaysia, mengenali budaya dan masyarakat majmuk serta mengubah tanggapannya terhadap Islam.

Wakana tidak melepaskan peluang berbuka puasa di masjid yang sentiasa mengalu-alukan sesiapa sahaja untuk merasai suasana pada bulan puasa.

“Ketika ke masjid mereka tersenyum kepada saya dan menyapa dengan senyuman mesra, saya teruja diterima oleh orang Malaysia dan berharap Islam memberi kebaikan untuk orang lain. Saya mengagumi Muslim kerana mereka dapat mengawal diri mereka apabila berpuasa, semua orang memahami antara satu sama lain dan mereka kelihatan seperti keluarga di masjid.”

“Puasa sukar bagi saya kerana saya tidak pernah berpuasa, namun puasa adalah perkara biasa bagi mereka. Apabila saya memberitahu mereka bahawa saya juga berpuasa, mereka terkejut dan gembira, lalu kami berbuka bersama-sama dengan pelbagai jenis makanan yang sedap,” ujarnya.

Alah bisa tegal biasa. Sejak berpuasa, Wakana kini selesa untuk meneruskan puasa pada hari-hari berikutnya dan sesekali berbuka puasa di Masjid Sultanah Bahiyah yang sentiasa mengalu-alukan tetamu untuk merasai suasana Ramadan. Wakana turut teruja melihat sendiri cara memasak bubur lambuk yang sangat digemari.

Katanya, “Saya seronok dapat memasak bubur dan saya lihat orang Melayu sangat rapat antara satu sama lain. Pertama kali bertemu walaupun mereka tidak kenal saya tetapi mereka mesra menyambut saya dan sangat ramah bercerita mengenai bubur lambuk sehingga saya rasa seperti sudah lama kenal.”

“Setibanya di dapur Pusat Islam ketika itu, acara memasak sudah bermula dalam cuaca yang panas apabila saya mendekati sekitar periuk besar itu terasa lebih panas. Ini kali pertama saya melihatnya dan sangat mencabar kerana mereka berpuasa, tidak boleh minum air jika dahaga tetapi mereka boleh kacau bubur dengan senyuman dan celoteh yang menghiburkan,” ujar Wakana.

Baginya, pengalaman berpuasa ini merupakan suatu pengalaman hebat bersama-sama orang Malaysia.


DBP Himpunkan Suara Anak Seni Tiga Zaman

Untuk mendapatkan maklumat terkini, ikuti kami melalui Telegram

Kuala Lumpur − Dewan Bahasa dan Pustaka (DBP) melalui Bahagian Pengembangan Kesusasteraan Kanak-kanak dan Remaja (BPSKR) pada hari ini mengadakan “Program Bicara Seni Kata Lagu Tiga Zaman”, bertempat di Balai Budaya Tun Syed Nasir, DBP.

Program bual bicara secara santai ini menampilkan nama yang tersohor dalam industri seni muzik tanah air sebagai ahli panel, iaitu Datuk Habsah Hassan, Encik Fauzi Marzuki, Dato’ Wan Aishah Wan Ariffin (Aishah), Encik Muhamed Eric Muhamed Fuzi (Eric Fuzi), Encik Muhammad Naim Daniel Baharin (Naim Daniel) dan Puan Nurul Aina Abdul Ghani (Aina Abdul). Dalam program tersebut juga, Encik Adlin Aman Ramlie bertindak sebagai moderator yang mengajukan pelbagai bentuk persoalan yang menarik untuk dikupas oleh barisan ahli panel.

Menurut Ketua Bahagian BPSKR, Puan Ariza Che Ismail, program ini diadakan bagi tujuan memberikan penulisan lirik lagu yang baik dan berestetika kepada pelajar. Selain itu, program ini juga merupakan wahana untuk memupuk kesedaran berbahasa kebangsaan dengan baik dan betul untuk dipraktikkan oleh masyarakat.

Ketua Pengarah DBP, YBhg. Datuk Abang Sallehuddin Abg. Shokeran dalam ucapan beliau menyatakan, “Program yang diadakan pada hari ini merupakan ruang yang baik untuk kita mendengar pandangan daripada penulis lirik dan artis tersohor yang mewarnai dunia seni muzik negara pada ketika ini. Diharapkan program ini dapat memberikan manfaat khususnya kepada para pelajar institusi pendidikan tinggi yang hadir pada hari ini.”

Menurut Datuk Habsah Hassan, perjalanan rentasan estetika seni muzik beliau bermula dengan tugasan beliau sebagai penulis skrip di stesen televisyen yang terkenal di Malaysia. Katanya, “Saya berminat dengan apa-apa sahaja perkara yang berkaitan dengan kata-kata. Saya juga akan mencari cerita yang berkaitan dengan perkara yang akan dilalui oleh setiap manusia.”

Karya seni harus datang dari hati, kerana hanya yang datang dari hati yang akan menyentuh hati.

Dalam program tersebut, penyanyi Aishah yang terkenal dengan lagu Janji Manismu menyatakan bahawa lirik lagu tanpa makna ibarat hanya sebagai sebuah rumah tanpa tiang seri. “Setiap cerita yang hendak disampaikan haruslah mempunyai hubungan serta memberikan penjiwaan dan ‘roh’ kepada lagu dan orang yang mendengarnya. Oleh sebab itu, penggunaan bahasa yang baik amat penting dalam penciptaan lirik lagu,” jelas Aishah.

Yang berikut diperturunkan antara amanat penting yang disampaikan oleh ahli panel kepada penonton Program Bicara Seni Kata Lagu Tiga Zaman;

“Untuk membuat lagu, perlulah ikhlas agar lagu yang dihasilkan akan melekat pada hati pendengar.” – Fauzi Marzuki.

“Keindahan lirik lagu pada zaman dahulu menjadikan saya seperti orang muda yang terperangkap dalam jiwa orang tua” – Aina Abdul.

“Apa-apa yang dikerjakan oleh generasi terdahulu, jika hasilnya baik, maka akan kekal relevan sepanjang zaman. Maka itu, saya akan cuba menulis dengan seikhlas mungkin supaya hasil yang terbaik akan diingati dan memberikan manfaat sepanjang zaman.” – Naim Daniel.

“Keadaan semasa mempengaruhi ciptaan lagu. Saya dan ahli kumpulan saya akan menulis lagu yang mempunyai mesej tersendiri untuk disampaikan kepada masyarakat berdasarkan situasi semasa yang berlaku di dalam negara.” – Eric Fuzi.

Program Bicara Seni Kata Lagu Tiga Zaman dihadiri oleh pensyarah dan pelajar dari Universiti Malaya, Universiti Teknologi MARA, Universiti Pertahanan Nasional Malaysia dan Universiti Pendidikan Sultan Idris dan disiarkan secara langsung melalui platform media sosial DBP.

Yang turut hadir dalam majlis tersebut ialah Pengurusan Tertinggi DBP yang terdiri daripada Timbalan Ketua Pengarah (Dasar), YBhg. Tuan Haji Md. Johari Hasan; Pengarah Jabatan Pengembangan Bahasa dan Sastera, YBrs. Dr. Haji Abang Patdeli Abang Muhi; dan Pengarah Jabatan Pembinaan Bahasa dan Sastera, YBhg. Puan Fauzilahyatun Mustafa.


Pemergian Jamaluddin Alias: Ikon Lagu Patriotik yang Sukar Dicari Ganti

Nama Jamaluddin Alias memang sinonim dalam kalangan masyarakat umum sebagai penyanyi lagu patriotik kenegaraan sejak era 1960-an.

Walaupun Jamaluddin kini sudah tiada setelah kembalinya ke rahmatullah pada usia 85 tahun pada 15 April 2022 lalu dan dikebumikan di Tanah Perkuburan Islam Kota Damansara, Petaling Jaya, tetapi nama dan gema suaranya pasti masih segar dalam ingatan masyarakat terutama yang berusia 30 tahun ke atas dan warga emas.

Penduduk Malaysia yang dalam kategori usia tersebut memang membesar dan mendewasa bersama-sama lagu patriotik nyanyiannya yang mampu menyuntik semangat perjuangan, cinta kepada negara dan bersedia untuk turut serta menjayakan kempen semasa negara yang dianjurkan oleh kerajaan.

Suaranya yang berkumandang melalui radio menyanyikan lagu patriotik kenegaraan itu lebih ketara selepas pembentukan Malaysia pada 16 September 1963 yang menggabungkan penyertaan Sabah, Sarawak dan Singapura. Bagi menyemarakkan semangat rakyat supaya berbangga dengan penubuhan Malaysia itu, lagu Malaysia Berjaya nyanyiannya yang dicipta oleh Saiful Bahari disiarkan melalui Radio Malaysia pelbagai rangkaian bahasa khususnya selepas setiap kali siaran warta berita radio.

Masyarakat pastinya tetap ingat pada lirik yang menyebut;

Penyiaran lagu berentak mars dengan liriknya yang mudah diingat serta mampu disampaikan oleh Jamaluddin secara bersemangat berjaya menyuntik semangat patriotik dalam jiwa pendengar. Beberapa lagu patriotik lain dalam rentak yang sama selepas itu ialah Perajurit Tanah Air yang berjaya membina semangat untuk berjuang secara habis-habisan kepada perajurit yang bertempur menentang musuh di perbatasan demi mempertahankan negara. Begitu juga dengan Samudera Raya oleh pencipta yang sama. Lagu patriotik lain yang dinyanyikannya termasuk Jaya Diri, Keselamatan Jalan Raya, Majulah dan beberapa lagu yang menjadi tema sambutan hari kebangsaan negara setiap tahun.

Begitu juga setiap kali negara mengadakan pilihan raya umum, suaranya pula kedengaran menyanyikan lagu Mari Mengundi yang mengajak masyarakat yang telah mendaftar sebagai pemilih untuk keluar beramai-ramai menunaikan hak mereka bagi memilih calon pilihan dan parti yang bakal memerintah.

“Suara tenor yang jelas dan besar miliknya membolehkan Jamaluddin menyampaikannya lagu-lagu berentak sedemikian secara penuh bersemangat; menjadikannya sebagai satu-satunya penyanyi patriotik pada ketika itu yang benar-benar dapat menyuntik semangat juang dalam kalangan perajurit dan rakyat seluruhnya,” kata pencipta dan penggubah lagu veteran, Haji Mahzan Manan. Beliau yang mewakili pencipta, penggubah, pemuzik dan penyanyi menyifatkan pemergian Jamaluddin sebagai suatu kehilangan besar kepada dunia seni dan negara yang sukar dicari ganti.

Haji Mahzan yang lebih muda sedikit usianya daripada Jamaluddin memang menjadi teman rapatnya sejak muda ketika beliau mula terlibat mencipta lagu khususnya yang berentak keroncong. Baginya, suara Jamaluddin juga turut sesuai menyanyikan lagu berentak keroncong termasuk yang diciptanya.

Selain terkenal dengan kehebatannya menyampaikan lagu patriotik, Jamaluddin juga turut dikenali sebagai penyanyi lagu keroncong yang baik.

Kebolehannya dalam bidang nyanyian dicungkil ketika kali pertama beliau menyertai pertandingan Bintang Radio anjuran Radio Malaya pada tahun 1961. Sejak itulah, bakat nyanyian anak jati Kampung Baharu, Kuala Lumpur yang dilahirkan pada 16 Februari 1937 ini mula menyerlah dengan menyanyikan lagu berirama asli, keroncong dan kemudiannya lagu patriotik kenegaraan berentak mars yang bersemangat.

Keputusannya menyertai pertandingan itu bertujuan menggilap bakat asalnya sebagai penyanyi dalam kumpulan koir. Kewibawaan yang ada pada dirinya itu juga turut mendapat kepercayaan konduktor muzik, Tony Fonseka untuk memilih Jamaluddin mengetuai kumpulan koir itu yang ditubuhkan untuk mengadakan persembahan pada malam menyambut kemerdekaan pada 31 Ogos 1957. Kumpulan koir seramai 39 orang itu mewakili pelbagai kaum.

Bakatnya yang petah berbicara pula semakin menonjol apabila menyertai Radio Malaya pada tahun 1962. Ketika ditempatkan di bahagian persembahan radio, beliau melaksanakan tugas sebagai juruhebah dan turut menerbitkan beberapa rancangan. Dengan kebolehan menyanyi yang ada pada dirinya, Jamaluddin pernah diminta menjadi guru oleh Ketua Pengarah Penyiaran ketika itu, Dol Ramli untuk mengajar masyarakat menyanyikan dengan betul lagu kebangsaan Negaraku melalui radio yang diiringi petikan piano oleh Alfonso Soliano.

Ketika negara berusaha berkempen mewujudkan rakyat yang sihat dan cergas bermula pada era 1970-an, Radio Televisyen Malaysia (RTM) turut membantu membangkitkan kesedaran itu dengan menggalakkan masyarakat bersukan termasuk bersenam sebagai aktiviti paling asas. Jamaluddin diberikan tanggungjawab menerbitkan rancangan Mari Bersenam di Radio Malaysia Rangkaian Nasional pada setiap pagi. Walaupun dirakamkan dalam studio tetapi gaya penyampaiannya cukup bersemangat bagi mengajak pendengar sama-sama bersenam melakukan pergerakan ringan diiringi dengan tempo muzik yang bersesuaian.

Mendengar gayanya yang ceria dan bersemangat, pendengar mesti membayangkan Jamaluddin memiliki tubuh yang tampan tetapi hakikat sebenar badannya sihat, gemuk dan montel.

Inilah yang kerap menjadi bahan gurauan dan sindiran rakan-rakan sekerja yang menyapa dirinya sebagai Jamal. Secara berseloroh yang membayangkan rasa bangga dan puas hatinya, Jamaluddin berkata, “Yang penting mesej kita sampai kepada pendengar untuk menjadikan mereka sebagai warga yang cergas dan sihat seperti yang dihasratkan oleh pemimpin negara.”

Dalam pertemuan penulis beberapa kali dengan beliau semasa hayatnya, Jamaluddin mengakui nostalgia masa mudanya benar-benar kembali terimbau apabila mendengar Radio Klasik Nasional menyiarkan lagu keroncong dan asli nyanyiannya serta lagu patriotik “inilah barisan kita …” yang membangkitkan semangat untuk berjuang semasa tragedi pencerobohan pengganas asing di Lahat Datu, Sabah pada tahun 2013 yang turut mengorbankan beberapa orang anggota keselamatan.

Lagu yang sama turut disiarkan menerusi RTM bagi menghargai dan membangkitkan semangat petugas kesihatan keluarga Malaysia yang berkhidmat di barisan hadapan khususnya doktor dan jururawat semasa negara dilanda pandemik COVID-19 sejak tahun 2020.

Bukan sekadar sebagai penyanyi dan penyiar tetapi suara Jamaluddin juga sinonim dengan pengulas sukan di radio yang berkaliber khususnya pada era 1970-an hingga 1980-an bersama-sama rakan pengulas yang lain termasuk Dato’ Rahim Razali, Aziz Ibrahim, Amran Hamid, Zulkarnain Hasan, Baharin Tahi, Husin Ibrahim dan Dato’ Hasbullah Awang.

Bidang sukan memang diminatinya berdasarkan pengalaman menjadi pemain bola sepak bagi pasukan Selangor bersama-sama legenda bola sepak negara, Abdul Ghani Minat pada era awal dulu. Walau bagaimanapun, semasa menjadi pengulas sukan di radio, beliau terlibat membuat liputan bagi semua jenis acara termasuk bola sepak, badminton, hoki, renang dan olah raga. Bukan sahaja di dalam negara tetapi juga yang melibatkan kejohanan di peringkat antarabangsa seperti bola sepak Piala Asia 1980 di Kuwait, Hoki Piala Dunia di Bombay 1982, Sukan SEA Jakarta 1979 dan Manila 1991, Sukan Asia di New Delhi 1982 dan Sukan Olimpik Barcelona 1992.

Laporannya kemas dan jelas bersama-sama pergerakan pemain dan peserta dengan gaya bersemangat serta ceria yang membangkitkan keseronokan peminat semasa mencapai kemenangan di samping menyuntik semangat motivasi kepada pendengar yang kecewa semasa berdepan dengan saat kekalahan. Kelincahan suaranya semasa mengulas tentunya masih segar dalam ingatan peminat sukan negara.

Atas keperibadian dan sifatnya sebagai seorang penyiar legenda yang serba boleh itu, ketiadaan Jamaluddin kini memang turut benar-benar dirasai oleh rakan setugasnya yang telah bersara. Persatuan Veteran RTM (PVRTM) menyifatkan pemergian Jamaluddin sebagai satu kehilangan besar atas sifat serba bolehnya dalam menyuntik semangat perjuangan dan cinta akan negara kepada rakyat melalui lagu patriotik.

“Kami tetap mengingati Allahyarham Jamaluddin sebagai penyiar serba boleh dan personaliti yang hebat yang perlu dicontohi dan sukar dicari ganti,” kata Presiden PVRTM, Hajah Zohara Gany Mhd Bathusha. PVRTM yang memang menyedari kehebatan bakatnya itu serta ramai lagi personaliti penyiar yang lain telah pun mengambil inisiatif mendokumentasikan biodata dirinya dalam buku mewah, Di Sebalik Nama Orang RTM. Banyak pengalaman menarik yang dilaluinya sebagai penyiar dan penyanyi diceritakan dalam buku ini. Edisi pertama buku ini yang baru sahaja diterbitkan memuatkan seramai 76 orang personalti penyiar sebagai ikon RTM sejak era awal.

Menurut beliau, ramai lagi nama personaliti penyiar radio dan TV akan menyusul melalui penerbitan edisi seterusnya sebagai usaha PVRTM mendokumentasikan maklumat tentang setiap daripada mereka yang memainkan peranan penting dalam bidang penyiaran yang turut berusaha memberikan maklumat dan sekali gus membentuk keluarga Malaysia yang dinamik, sejahtera, harmoni dan berjaya.


PETRONAS Hidupkan Semula Drama Pendek Hari Perayaan di Malaysia

Untuk mendapatkan maklumat terkini, ikuti kami melalui Telegram

Kuala Lumpur – Pada awal era 2000-an, PETRONAS sentiasa menyentuh hati masyarakat dengan drama pendek yang diterbitkan olehnya bersempena dengan perayaan utama di negara ini, terutamanya Hari Raya Aidilfitri. Karya visual arahan Yasmin Ahmad yang ditayangkan di televisyen itu sentiasa menarik perhatian dan amat ditunggu-tunggu pada saban tahun.

Walau bagaimanapun, selepas pemergian Yasmin pada 25 Julai 2009, tiada lagi drama berjiwa halus sedemikian yang turut mewarnai sambutan perayaan dapat ditonton di televisyen. Justeru, untuk mengubati kerinduan masyarakat ini, PETRONAS berusaha menghidupkan kembali suasana dan perasaan tersebut dengan penerbitan drama pendek arahan pengarah lain yang berwibawa.

Pada 26 April 2022 lalu di sebuah hotel terkemuka, PETRONAS memperkenalkan episod kedua drama bersiri 366 terbitannya, iaitu 366: Hari ke-123, bersempena dengan kedatangan Hari Raya Aidilfitri pada 3 Mei 2022 nanti.

Drama bersiri 366 dimulakan dalam Episod Pertama: Tahun Baharu Cina: Hari ke-32 pada Februari 2022 lalu dengan paparan kisah Zhi Yi, lakonan Lee Qi yang berusaha mencari ibunya, tetapi tidak kesampaian.

Cerita Hari ke-123 memberikan tumpuan kepada Poji (Azri Sabri), seorang pemuda yang penuh keberanian dan kesungguhan, pulang ke kampung dengan harapan dapat memeterai cinta sejatinya bersama-sama Ayu (Aishah Azman).

Namun demikian, Poji menghadapi masalah besar kerana berlaku pelbagai kejutan, lebih-lebih lagi ketika menjelang sambutan Hari Raya Aidilfitri. Begitu pun, Poji menempuhi ujian tersebut dengan berani, dan reda dalam menerima takdir Allah SWT.

PETRONAS berharap agar para penonton bergembira menonton bahagian kedua daripada tujuh episod drama bersiri ini, dengan watak-watak terus mencari erti kehidupan dan menempuhi segala cabaran.

Pengurus Besar Kanan Kumpulan Komunikasi Strategi PETRONAS, Datin Anita Azrina Abdul Aziz, dalam ucapannya menyatakan meskipun sekarang baru memasuki suku pertama tahun 2022, tetapi rakyat Malaysia terus berusaha setiap hari meneruskan kehidupan, mengejar impian, dan melupakan kenangan lalu yang pilu. Langkah terbaik yang boleh dilakukan, kata beliau, adalah dengan terus mara, sama ada secara perseorangan, berkumpulan mahupun sebuah negara.

“Apabila kita dapat berkumpul semula dengan keluarga pada Hari Raya Aidilfitri tahun ini, marilah kita melihat sejauh mana dorongan dan pengorbanan yang telah dilakukan dua tahun lalu. Usahlah kita terus bersedih, tetapi bangkitlah dengan ceria menghadapi hari mendatang bersama-sama yang disayangi,” tambah Datin Anita.

Ucapan beliau dibacakan oleh Ketua Jabatan Pengurusan Komunikasi, Kumpulan Komunikasi Strategi PETRONAS, Joseph Edwin.

Drama bersiri 366: Hari ke-123 yang dipenuhi cinta, persahabatan dan penerimaan boleh ditonton menerusi saluran media sosial rasmi PETRONAS bermula pada 27 April 2022 lalu. Semoga drama mampu menghidupkan semula tema festival PETRONAS.

Lima lagi episod 366 yang bakal muncul ialah Episod 3: Kaamatan Hari ke-150, Episod 4: Gawai Hari ke-152, Episod 5: Merdeka Hari Malaysia Hari ke-243, Episod 6: Deepavali Hari ke-297, dan Episod 7: Krismas Hari ke-365.

Antara watak utama lain dalam 366 termasuklah Adam (Azwan Kombos), Margaret (Angeline Tan), Marilyn (Syafarina Abdullah), Vikram (Maheswaran Manikam), dan Pak Cik Lim (Kenji Sawahi).

Dalam majlis pelancaran 366 yang turut dihadiri oleh Remy Ishak, Puteri Aishah, Angah Raja Lawak, Jehan Miskin, Isey Azlisham dan Kabir ini, penyanyi pujaan ramai, Aizat Amdan menghiburkan hadirin dengan dendangan lagu runut bunyi drama bersiri tersebut, iaitu Percaya dan lagu popularnya, Sampai ke Hari Tua.


Perihal Kata Hubung

Kata hubung ialah kata tugas yang digunakan untuk menghubungkan klausa dalam ayat majmuk. Oleh itu, kaitan antara kata hubung dengan klausa adalah seperti yang berikut:

klausa + kata hubung + klausa (+ kata hubung + klausa + …)

Oleh sebab kata hubung menghubungkan klausa, setiap klausa harus mempunyai binaan subjek + predikat dalam struktur permukaan atau struktur dalamannya. Sila lihat contoh yang berikut:

3a.  Dia mengetahui bahawa ujian akan diadakan.

Struktur dalaman ayat 1a meliputi dua klausa, iaitu dia membeli baju (1b) dan dia membeli seluar (1c). Namun demikian, dalam struktur permukaannya, subjek dan kata kerja yang sama dalam klausa gabungan telah digugurkan.

Struktur dalaman ayat 2a meliputi dua klausa, iaitu baju dipakainya (2b) dan bajunya kotor (1c). Namun demikian, dalam struktur permukaannya, subjek dalam klausa relatifnya telah diganti oleh kata hubung yang.

Struktur dalaman ayat 3a meliputi dua klausa, iaitu dia mengetahui hal itu (3b) dan ujian akan diadakan (3c). Namun demikian, dalam struktur permukaannya, objek hal itu telah diganti oleh klausa komplemen objek bahawa ujian akan diadakan. Struktur dalaman ayat 4a meliputi dua klausa, iaitu dia belajar (4b) dan dia lulus (4c). Namun demikian, dalam struktur permukaannya, subjek yang sama (dia) dalam klausa keterangan telah digugurkan.

Oleh sebab mekanisme pengguguran, klausa yang mesti ada subjek frasa nama ada kalanya hanya menampakkan predikat pada struktur permukaan klausa kedua yang dihubungkan dengan klausa pertama. Oleh itu, klausa kedua seolah-olah bermula dengan kata kerja, kata adjektif atau frasa sendi nama. Sila lihat contoh yang berikut:

5a.  Dia dikenakan hukuman kerana (dia) berbuat salah.

5b.  Dia dikenakan hukuman.     (FN + FK)

5c.  Dia berbuat salah.                   (FN + FK)

6b.  Dia menangis.                      (FN + FK)

6c.  Dia sedih.                              (FN + FA)

7a.  Dia menaiki kereta api untuk (dia) ke Johor Bahru.

7b.  Dia menaiki kereta api.         (FN + FK)

7c.  Dia ke Johor Bahru.             (FN + FS)

Dalam ayat 5a, klausa keterangan ayat majmuk hanya menampakkan frasa kerja berbuat salah.

Dalam ayat 6a, klausa keterangan ayat hanya menampakkan kata adjektif sedih.

Dalam ayat 7a, klausa keterangannya hanya menampakkan frasa sendi nama ke Johor Bahru.

Oleh sebab klausa mesti ada subjek frasa nama, subjek yang berlainan dalam klausa kedua mesti dinyatakan dalam struktur permukaan. Sila lihat contoh yang berikut:

8a. *Ibu bapa mendidik anak mereka supaya berjaya.

8b. Ibu bapa mendidik anak mereka supaya anak mereka berjaya.

11a.  Usaha untuk menolong orang miskin telah diadakan.

11b.  Usaha untuk tujuan menolong orang miskin telah dijalankan.

11c.  Usaha untuk kerajaan menolong orang miskin telah dijalankan.

Ayat 8a kurang sempurna kerana maksudnya mengelirukan pembaca. Tanpa subjek yang baharu dalam klausa keterangan, orang yang akan berjaya seolah-olahnya ialah ibu bapa, bukannya anak mereka. Oleh itu, subjek baharu anak mereka harus dinyatakan.

Ayat 9a kurang sempurna kerana klausa komplemen untuk berjaya tiada subjek.

Dalam ayat 10, subjek yang sama dalam klausa keterangan telah digugurkan.

Dalam ayat 11a, untuk hanya merupakan kata sendi nama kerana frasa kerja menolong orang miskin sebenarnya ialah frasa nama penerang seperti tujuan menolong orang miskin (ayat 11b) yang telah digugurkan intinya tujuan. Dalam ayat 11c pula, kata untuk ialah kata hubung kerana kata itu mendahului klausa komplemen untuk kerajaan menolong orang miskin yang mempunyai subjek kerajaan dan predikat menolong orang miskin.

Bagi ayat 12, kata untuk bukan kata hubung tetapi sendi nama kerana kata itu diikuti oleh kata nama adiknya, bukannya klausa.

Bagi ayat yang mengandungi peribahasa, ada kalanya yang terhasil ialah ayat majmuk, dan ada kalanya yang terhasil ialah ayat tunggal. Sila lihat contoh yang berikut:

13. Dia kebingungan seperti rusa masuk kampung.

14. Mereka gelisah seperti cacing kepanasan.

15. Mereka sering bergaduh seperti anjing dengan kucing.

16.  Dia kedekut seperti tangkai jering.

Dalam ayat 13, kata seperti ialah kata hubung kerana peribahasa seperti rusa masuk kampung mempunyai subjek rusa dan predikat masuk kampung.

Dalam ayat 14, kata seperti ialah kata hubung kerana peribahasa seperti cacing kepanasan mempunyai subjek cacing dan predikat kepanasan.

Dalam ayat 15, kata seperti ialah kata hubung kerana kata kerja bergaduh dalam klausa keterangan anjing bergaduh dengan kucing telah digugurkan. Oleh itu, subjek dalam klausa keterangan itu ialah anjing (frasa nama) dan predikatnya ialah bergaduh dengan kucing (frasa kerja).

Walau bagaimanapun, dalam ayat 16, kata seperti ialah kata sendi nama kerana tangkai jering hanya merupakan frasa nama.


Air Tangan Opah yang Menggamit Nostalgia

Untuk mendapatkan maklumat terkini, ikuti kami melalui Telegram

Menyambut kejayaan menjalani ibadah puasa pada bulan Ramadan diterjemahkan dalam suasana hari raya yang sememangnya meriah di Malaysia dengan amalan kunjung-mengunjung sanak-saudara, menziarahi pusara ayah bonda dan menikmati juadah yang lazat merupakan tradisi turun-temurun.

Dalam hal ini juga, rendang tok merupakan hidangan istimewa masyarakat Melayu sejak zaman-berzaman terutamanya menjelang 1 Syawal yang meninggalkan 1001 nostalgia.

Hal yang demikian dikongsikan oleh Dr. Nursiha Alias yang menyifatkan rendang tok meninggalkan nostalgia yang cukup manis untuk dikenang kerana semangat berpasukan dan kerjasama yang diterapkan dalam proses menyediakan rendang tok yang juga mampu menyatukan hubungan ahli keluarga.

“Sebut saja rendang tok, terbayang wajah opah. Banyak kenangan bersama-samanya terutamanya ketika menyediakan rendang citarasa unik, dan aromanya semerbak harum kerana air tangan opah sedap sehingga tidak terkata malah digemari ramai,” kongsinya.

“Opah seorang yang amat teliti, dia akan pantau segala kerja kita. Pantang silap sedikit, tahan telingalah dengar leteran opah, tetapi berbaloi kerana keenakan rendang opah tiada gantinya sampai bila-bila,” ujar pensyarah di Pusat Pengajian Perniagaan Islam (IBS), UUM.

Proses pembuatan rendang tok pada hakikatnya agak renyah dan mengambil masa yang panjang dari pagi hingga ke petang untuk disiapkan dan memerlukan tenaga kerja yang ramai.

Menurutnya, “Kami adik-beradik, sepupu dan ibu saudara diberikan tugas memotong bawang yang banyak sehingga terjadilah drama air mata. Ada yang sampai basuh mata dengan air berkali-kali malah ada yang berhenti sebab mata sudah tidak boleh celik menahan pedih.“

“Selain bawang, banyak lagi yang perlu dipotong seperti lengkuas, cabai kering, daging dipotong dalam saiz yang besar dan untuk memastikan rendang cukup lemaknya banyak menggunakan santan,” ceritanya.

Waktu dulu, tidak ada mesin kelapa. Jadi, perlulah kukur kelapa dan perah santan sampai sakit pinggang.

Menurut Dr. Nursiha, rendang dimasak di dalam kuali tembaga yang berat kemudian diletakkan di atas tungku yang disusun bata dan diletakkan kayu api, arang atau tempurung kelapa sehingga naik aroma yang menyelerakan.

“Kacau rendang perlu dipantau selalu agar tidak hangit dan berkerak dan kami kipas dengan tudung periuk beramai-ramai secara bergilir-gilir dari pagi hingga petang. Sebaik-baik sahaja masak, opah akan ambil sedikit untuk dijadikan juadah berbuka puasa.

Mengenang kembali zaman ketika beliau masih muda, Dr. Nursiha berkata, “Kehidupan dahulu tak mewah. Jadi, kalau nak makan rendang tok, kena tunggu hari raya. Setiap ahli keluarga hanya boleh dapat seketul daging dan selebihnya untuk para tamu yang bertandang.“

Beliau turut menceritakan mengenai ibu saudaranya yang terkena demam campak ketika hari raya. Katanya, “Orang dulu apabila demam campak, kena pantang makan daging atau ayam agar cepat sembuh. Akan tetapi, demi menjamah rendang tok, pantang larang tersebut sanggup dilanggar.“

“Gelak ketawa, usik mengusik dan leteran opah apabila kami tersilap sangat indah. Kami semua gembira kerana tahu opah guru yang baik untuk mengajar kami dan di sebalik  tunjuk ajarny,a tersirat hikmah yang cukup besar sebagai bekalan pada masa hadapan,” katanya.

Semua itu tinggal kenangan manis. Opah sudah tiada tetapi kasih sayang opah segar dalam ingatan. Sayangnya, tiada siapa-siapa yang mewarisi pembuatan rendang tok cara opah. Semoga roh opah bahagia di sana.


Lemang “Warna-warni“ Hidangan Istimewa Sambutan Aidilfitri Kampung Seberang Ramai

Kuala Perlis – Sambutan Hari Raya Aidilfitri pada tahun ini disambut meriah di seluruh dunia, termasuklah di Kampung Nelayan Warna-warni, Program Transformasi Diraja Kampung Seberang Ramai Kuala Perlis yang meraikannya dalam satu majlis meriah baru-baru ini.

Majlis sambutan Aidilfitri tersebut turut dimeriahkan dengan sajian istimewa, Lemang “Warna-warni“ yang disediakan sebagai hidangan seri majlis berkenaan.

Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat menerima undangan Majlis Sambutan Aidilfitri anjuran komuniti Kampung Seberang Ramai.

“Lemang ‘Warna-warni’ yang disajikan adalah signifikan kepada pelaksanaan Projek Diraja Program Transformasi Kampung Seberang Ramai yang dilaksanakan oleh Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra Perlis (YTSP) dengan kerjasama pelbagai agensi negeri dan persekutuan serta swasta dan masyarakat setempat,“ demikian menurut Ketua Pegawai Eksekutif MAIPs, Tuan Haji Mohd Nazim Mohd Noor.

Katanya, “Keistimewaan Lemang ‘Warna-warni’ adalah pada warnanya yang menarik selain mengekalkan resipi tradisi sajian lemang yang dihidangkan bersama-sama rendang dan serunding.“

Tambah beliau lagi, lemang tersebut menjadi lebih istimewa kerana disediakan oleh warga asnaf di bawah bimbingan MAIPs yang mengekalkan cita rasa asli lemang dengan aroma yang memikat.

Majlis Sambutan Aidilfitri anjuran komuniti Kampung Seberang Ramai dihadiri lebih 300 penduduk tempatan dan turut disertai oleh Ketua Setiausaha Kementerian Pendidikan Malaysia, YBhg. Datuk Yusran Shah Mohd Yusof dan Panglima Markas 30 Briged Infantri Tentera Darat Malaysia, Brigedier Jeneral Mohd Zaki Abu.


Iszuan Ismail Pelukis Aliran Abstrak

Untuk mendapatkan maklumat terkini, ikuti kami melalui Telegram

Minat seninya bermula sejak dari kecil lagi. Manakan tidak, bapanya ialah seorang pelukis dan lukisan merupakan perkara yang dilihatnya setiap hari. Oleh itu, Iszuan Ismail Baba tidak kekok apabila berbicara tentang seni lukis dan minatnya mekar sepanjang masa.

Menurut Iszuan, sejak kecil lagi bapanya sering mendedahkan dirinya dengan lukisan dan dia sendiri pernah memenangi pertandingan mewarna ketika berusia empat tahun. Kemenangan tersebut menjadi pemangkin buat dirinya untuk terus maju dalam bidang seni lukis.

Apabila menginjak dewasa, Iszuan menyambung pengajian dalam bidang multimedia grafik di Institut Kemahiran Ikhtisas Pahang dan setelah menamatkan pengajian, Iszuan mula bekerja sebagai  pereka grafik di beberapa syarikat periklanan serta hotel. Kini, dengan pengalaman lebih 15 tahun, Iszuan bertugas sebagai pembantu kurator di Galeri Shah Alam, Selangor.

Sungguhpun demikian, Iszuan tetap aktif berkarya kerana perkara tersebut merupakan minat yang sukar untuk diketepikan. Justeru itu, jika ada masa terluang, Iszuan akan terus melukis dan menyertai pelbagai pameran yang diadakan sama ada di peringkat kebangsaan mahupun antarabangsa.

Bercerita tentang tugasnya sebagai penolong kurator, Iszuan menyatakan bahawa dia bertindak sebagai orang perantara antara seniman dengan pengurusan galeri. Selain itu, Iszuan juga akan berurusan dengan pelajar, pengkaji, pengkritik serta media. Menjadi orang tengah membolehkan dirinya bergaul dengan pelbagai peringkat masyarakat dan memberikan pengalaman baharu buat dirinya.

“Saya menjadi pemudah cara antara pihak yang berminat dengan seni seperti pelukis dan pelajar dengan pihak pengurusan Galeri Shah Alam. Semuanya perlu ditangani satu per satu dan setiap kali selesai berurusan, saya akan berasa puas kerana berjaya membantu pihak yang berkenaan,” kata Iszuan.

Selain itu, tugas di galeri membolehkan dia merancang pelbagai perkara berkaitan dengan sesuatu pameran seperti konsep, tema, susun atur, bahan pameran, poster, penulisan, promosi serta perkara berkaitan dengan jemputan dan protokol.

Semua perkara ini perlu dilihat secara teliti kerana jika tidak, sesebuah pameran itu akan menjadi kucar-kacir dan tidak memberikan impak buat khalayak yang datang menyaksikannya.

Di Galeri Shah Alam sendiri terdapat pelbagai pameran yang telah dirancang sepanjang tahun. Antara aktiviti yang menjadi tumpuan peminat seni lukis tanah air ialah Pameran Terbuka Galeri Shah Alam. Pameran ini menjadi medan mengasah bakat buat penggiat muda untuk mengetengahkan hasil karya mereka. Melalui pameran ini juga, banyak bakat baharu yang berjaya dicungkil dan mereka kini menjadi antara seniman mapan dalam dunia seni lukis tanah air.

Berbalik kepada minatnya dalam dunia seni lukis, Iszuan menyatakan bahawa seniman legenda tanah air, iaitu Dato’ Syed Ahmad Jamal adalah antara pelukis kegemaranya. Hal ini dikatakan demikian kerana karya yang dihasilkan oleh beliau begitu hebat dan memukau. Selain itu, Iszuan juga meminati karya lukisan Awang Damit dan Ibrahim Hussein manakala pelukis antarabangsa yang menjadi rujukannya ialah Willem De Kooning, Jackson Pollock dan Mark Rothko.

Disebabkan pengaruh pelukis inilah menyebabkan Iszuan menghasilkan karya-karyanya dalam bentuk abstrak. Lukisan abstrak ialah lukisan yang berbentuk luahan ekspresi yang menekankan kepada warna, jalinan, tekstur, garisan, bentuk, pengulangan tanpa sebarang imej dan juga satu bentuk pembebasan kerana tidak terikat untuk menghasilkan sebarang objek.

Iszuan juga turut bereksperimen terhadap pelbagai bahan seperti daun kering, serpihan kayu, ranting, butiran pasir, arang, akrilik, cat air atau minyak. Kesemua bahan ini diadun untuk menghasilkan warna dan tekstur “terkini” agar sesuai dengan tahun karya itu dihasilkan. Setelah itu, proses melukis akan berlaku sehingga kepada titik akhir dan seterusnya terciptalah sebuah karya.

Sungguhpun karya Iszuan berbentuk abstrak tetapi ilham dan inspirasinya terdiri daripada pelbagai sumber dan tempat. Antara tempat yang telah beliau kunjungi ialah Tasik Chini, Pahang. Di sini, Iszuan mendapat ilham daripada kepelbagaian flora dan fauna serta keindahan tasiknya yang masih terpelihara. Kesemua memori ini diterjemahkan di atas kanvas dan kemudian dipamerkan agar keindahanya dapat dikongsikan dengan khalayak umum.

Iszuan juga pernah menyertai ziarah seni di Sa Pa, sebuah daerah terpencil di Vietnam. Dalam kunjungan tersebut, Iszuan dapat melihat keindahan kawasan pergunungan yang menawan serta penduduk tempatannya juga sangat ramah dan dipenuhi dengan kepelbagaian budayanya. Ziarah seni ini mematangkannya dari pelbagai sudut, antaranya adalah sentiasa bersifat terbuka terhadap kepelbagaian gaya dalam menghasilkan sesebuah hasil seni.

Ketika pandemik COVID-19 melanda dunia, Iszuan mengambil peluang untuk terus menajamkan lagi kemahiranya dalam aspek berkarya. Jika sebelum ini semua aktiviti seni berlaku secara fizikal, kini dia beralih ke bentuk digital. Justeru itu, kepekaan serta pengetahuan berkaitan komputer dan teknologi perlu dipertingkatkan agar selari dengan peredaran zaman.

Aktiviti seni kini dilakukan secara dalam talian ataupun hibrid yang membuka satu lembaran baharu buat dunia seni lukis tempatan dan juga antarabangsa. Jika dahulu pengunjung yang datang menyaksikan sesebuah pameran itu terhad kepada mereka yang hadir secara fizikal, kini telah berubah apabi;a khalayak boleh berada di mana-mana sahaja dan merentasi sempadan negara. Perkara ini adalah satu potensi baharu yang belum pernah diteroka dan akan menjadi satu kelaziman pada masa akan datang.

Penulis merupakan Dekan Fakulti Animasi dan Multimedia, Akademi Seni Budaya dan Warisan Kebangsaan (ASWARA).


Lagu Cinta Sampai Mati Popular di Malaysia, Brunei, Indonesia dan Singapura

Untuk mendapatkan maklumat terkini, ikuti kami melalui Telegram

Kuala Lumpur – Menjelang Syaaban dan Ramadan yang lalu hingga sekarang, sebahagian daripada lirik lagu ini tular di media sosial ekoran warga internet menggunakannya pada hantaran atau ulasan dalam akaun Facebook masing-masing mengenai isu peribadi, atau umum yang boleh dikaitkan.

Saya sendiri pada mulanya tidak mengetahui apa-apa mengenai lirik tersebut yang berbunyi, “Dengarkanlah di sepanjang malam aku berdoa …”. Soalan rakan kepada saya juga tidak dapat dijawab, dan pertanyaan saya sendiri tanpa sebarang jawapan.

Rupa-rupanya bait teresebut merupakan sebahagian daripada lirik lagu berunsur ketuhanan, Cinta Sampai Mati dendangan Raffa Affar, anak muda kelahiran Depok, Jawa Barat, Indonesia. Raffa atau nama sebenarnya, Raffa Aldiansyah merupakan selebriti muda yang berjaya di media sosial kerana dapat menarik lebih empat juta orang pengikut di aplikasi TikTok. Justeru, namanya kian terkenal dalam kalangan masyarakat Malaysia, apatah lagi di Indonesia menerusi lagu tunggal ini.

Cinta Sampai Mati, hasil ciptaan sepenuhnya Ayu Rizki Yani, isteri kepada Dodhy, pemain gitar kumpulan Kangen Band, yang dilancarkan di bawah label muzik Hayat Kreatif Studio untuk pasaran Malaysia, Brunei dan Singapura sahaja. Untuk pasaran di Indonesia dan negara-negara lain, lagu ini dilancarkan di bawah label muzik Botram Media Entertainment.

“Saya mengaku sudah lama ingin mempunyai lagu tunggal asli sendiri. Hasrat ini menjadi kenyataan menerusi Cinta Sampai Mati,” kata Raffa yang memang berharap lagu ini disukai ramai.

Raffa yang dikenali dengan suara unik dan wajah kacak ialah penyanyi yang membawakan genre lagu berkonsepkan ketuhanan, mahupun selawat serta nasyid. Selain membawa genrenye tersendiri, Raffa suka menyanyikan semula lagu lain yang popular untuk dimuatkan dalam akaun media sosialnya.

Pada asalnya, lagu tunggal ini diberi judul Dengarkanlah oleh Ayu Rizki, sebelum Botram Media Entertainment mengambil keputusan memilih judul yang lebih sejagat, agar mesejnya yang mempunyai maksud cinta kepada kedua-dua ibu bapa (yang masih ada mahupun yang telah tiada), keluarga, dan pasangan dapat sampai ke sasaran.

“Maka itu, terciptalah judul baharu yang mempunyai lirik baharu dalam lagu tunggal ini. Oleh itu, menjelang pelancarannya, tajuk lagu ini menjadi Cinta Sampai Mati,” jelas Raffa.

Cinta Sampai Mati terbitan Hermawan dan John Li sebagai penerbit eksekutif ini antara lagu tunggal pertama kolaborasi Hayat Kreatif Studio dengan Botram Media Entertaintment. Untuk lagu tunggal pertamanya ini, Raffa telah cuba menghasilkan genre muzik yang sedikit berbeza daripada lagu-lagu tular. Justeru, beliau mengambil Ivan Lahardika sebagai Pengarah Vokal dan Yuki Senandika pula sebagai penyanyi latar.

Dengan harapan kehadiran Raffa yang baru berusia 20 tahun mampu memberikan nuansa  baharu, Cinta Sampai Mati nyanyian asalnya ini boleh didengari di seluruh pelantar muzik. Video muziknya boleh ditonton di saluran YouTube Hayat Kreatif Studio.

Hak cipta Cinta Sampai Mati dipegang oleh OP: PT Safinah Musik Entertaintment/SP: Hayat Kreatif Studio. Pengedarannya diuruskan oleh Hayat Kreatif Studio sendiri secara jualan digital di pelantar penstriman, YouTube dan iTunes di Malaysia, Singapura, dan Brunei.


Pertandingan Panjut 2.0 Kekalkan Tradisi Kemeriahan Malam Raya

Foto ihsan Pejabat Parlimen Kuala Kangsar

Kuala Kangsar – Pintu Gerbang Kampung Kepala Bendang dinobatkan sebagai johan Pertandingan Panjut 2022 atau Pertandingan Panjut 2.0 pada 29 April 2022 yang lalu, dan membawa pulang wang hadiah kemenangan sebanyak RM5000 serta sijil penghargaan.

Pertandingan panjut antara kampung peringkat Parlimen Kuala Kangsar itu anjuran Pejabat Parlimen kawasan berkenaan dengan kerjasama Majlis Belia Daerah Kuala Kangsar dan Persatuan Muafakat Anak Jati Kuala Kangsar (GEMUDA).

Padang Changkat meraih gelaran naib johan dengan hadiah wang tunai RM3000, sementara Sayong Lembah pula memenangi tempat ketiga yang menerima hadiah bernilai RM2000. Sayong Tengah pula mendapat tempat keempat dengan hadiah RM1000.

Pemenang tempat kelima sehingga tempat ke-12 yang masing-masing menerima hadiah wang tunai RM500 ialah Sungai Siput, Taman Kelisa Sayong, Bukit Chandan, Talang Hulu (Bendang), Talang Hulu Mabeles Café, Bukit Lada, Ulu Piol dan Harun Pottery Kepala Bendang.

Menurut Ahli Parlimen Kuala Kangsar, Datuk Mastura Mohd. Yazid, Pertandingan Panjut 2.0 itu bertujuan mengimbau nostalgia serta menghidupkan semula tradisi masyarakat Melayu di daerah Kuala Kangsar yang dahulunya menghiasi kawasan kampung dengan nyalaan lampu pelita.

Dipanggil juga Pertandingan Panjut 2.0 kerana pertandingan ini telah dimulakan pada tahun 2021. Jelas Timbalan Menteri di Jabatan Perdana Menteri (Tugas-tugas Khas) itu lagi, beliau mengambil keputusan mengadakan pertandingan berkenaan bermula pada tahun lalu secara besar-besaran membabitkan seluruh penduduk kampung berikutan tradisi berkenaan dilihat semakin pupus dan mungkin dilupakan. Sebanyak 14 buah kampung mengambil bahagian. Walau bagaimanapun, dua buah kampung menarik diri pada saat-saat terakhir.

Dengan menyertai Pertandingan Panjut 2.0 itu, penduduk kampung yang terlibat dapat mempamerkan bakat, warna dan kasih sayang mereka melibatkan semua peringkat umur. Selain itu, pertandingan sedemikian diharap dapat mengeratkan lagi silaturahim antara penduduk kampung, sekali gus mempamerkan keunikan yang ada di Kuala Kangsar. Justeru, Mastura berpendapat tradisi tersebut perlu terus dipertahan sampai bila-bila.

Setiap penyertaan turut diberikan sijil penghargaan, dengan syarat penyertaan terbuka kepada seluruh kampung dalam Parlimen Kuala Kangsar serta lokasi tapak panjut mestilah di kawasan lapang dan di laluan utama dengan mengambil kira faktor keselamatan dan penjarakan fizikal.


Kenali Seniman dan Biduanita Negara dalam Pameran “P. Ramlee dan Saloma: Aku, Dia dan Lagu”

Untuk mendapatkan maklumat terkini, ikuti kami melalui Telegram

Kuala Lumpur – Allahyarham Tan Sri P. Ramlee dan Allahyarhamah Puan Sri Saloma merupakan dua tokoh seni yang cukup terkenal dan ikonik dalam bidang seni perfileman dan muzik negara kita. Hingga kini, filem-filem lakonan mereka masih ditayangkan di kaca televisyen dan masyarakat tidak pernah jemu menontonnya berulang-ulang kali. Filem tersebut boleh dikatakan malar segar sepanjang zaman. Atas faktor tersebut, pusat beli-belah, Fahrenheit88 dengan kerjasama Arkib Negara Malaysia membawakan pameran khas “P. Ramlee dan Saloma: Aku, Dia dan Lagu” bersempena dengan kempen “Raya Melodies”.

Pameran khas tersebut yang pada mulanya dijadualkan hanya berlangsung dari 14 April 2022 hingga 16 Mei 2022 telah dilanjutkan hingga 31 Julai 2022 disebabkan oleh sambutan yang menggalakkan daripada orang ramai. Keluarga Malaysia boleh mengunjungi pameran tersebut sepanjang tarikh tersebut bermula dari pukul 10.00 pagi hingga 10.00 malam di tingkat dua, Pusat Beli-belah Fahrenheit88 Exhibition Hall, Bukit Bintang, Kuala Lumpur.

Pusat Beli-belah Fahrenheit88 memilih Arkib Negara Malaysia sebagai rakan strategik kerjasama kerana jabatan ini bertanggungjawab menyimpan, memelihara dan mempamerkan koleksi artifak milik Allahyarham Tan Sri P. Ramlee dan Allahyarhamah Puan Sri Saloma di Pustaka Peringatan P.Ramlee, Kuala Lumpur dan Rumah Kelahiran P. Ramlee di Pulau Pinang.

Pameran khas ini mempamerkan pelbagai koleksi terpilih milik seniman agung dan biduanita negara tersebut serta barangan peribadi mereka yang jarang-jarang dipamerkan kepada khalayak umum. Antara barangan tersebut termasuklah busana yang digunakan oleh P. Ramlee dalam beberapa lakonan beliau, koleksi pakaian peribadi Saloma, mesin taip P. Ramlee yang digunakan untuk menulis lirik, nota tulisan asal, kamera, alatan muzik dan replika beca yang digunakan dalam filem pertama arahan beliau, Penarik Becha.

Para pengunjung sudah pastinya berasa teruja dapat melihat secara lebih dekat barangan peribadi milik seniman dan biduanita negara tersebut selain info berkaitan dengannya jika mengunjungi pameran tersebut. Pameran ini sewajarnya diteruskan dari semasa ke semasa di seluruh negara dalam usaha memperkenalkan kedua-dua tokoh tersebut kepada masyarakat Malaysia terutamanya generasi muda.


Haziq AF Mahu Tandak Lebaran Popular, Malar Segar Sepanjang Zaman

Bandar Melaka – Baik sebelum atau semasa meraikan Syawal, masih sesuai dan wajar jika mana-mana karyawan menampilkan lagu baharu untuk memeriahkan sambutannya, sebagaimana kata baris-baris akhir lirik lagu Indahnya Beraya di Desa nyanyian Azlina Aziz yang berbunyi, “kesibukan kerja bukannya alasan, kita beraya selama sebulan”. Justeru, tiada salahnya lagu Tandak Lebaran diterbitkan ketika ini kerana Syawal masih diraikan.

Ramai peminat seni suara tanah air tahu bahawa Haziq Akademi Fantasia (AF), 34 tahun, dianggap kembar seiras dengan penyanyi legenda Allahyarham Datuk Ahmad Jais dari segi vokal. Pada tahun 2006, bakat dan kebolehan Haziq telah melayakkan beliau menjadi antara 12 orang pelajar AF musim keempat.

Untuk kesinambungan kerjaya Haziq, pihak produksi telah memilih beliau sebagai penyanyi Tandak Lebaran ini yang juga bertujuan memeriahkan sambutan Hari Raya Aidilfitri 1443 Hijrah setelah pandemik COVID-19 menghalang sambutan selama dua tahun sebelumnya.

Di samping Tandak Lebaran sebagai lagu tunggal Syawal beliau yang terbaharu, Haziq memang giat membuat persembahan untuk majlis makan malam dan majlis resepsi perkahwinan. Oleh sebab masih ada yang meminati lagu irama tradisional di TikTok, jelas Haziq, beliau juga giat menghasilkan video di aplikasi media sosial tersebut.

Nyanyian Haziq untuk lagu tunggal yang judulnya puitis ini turut “dicantikkan” oleh suara seorang guru seni muzik di sebuah sekolah rendah di utara Semenanjung, iaitu Cikgu Meera atau lebih mesra dengan panggilan Meera.

Tiada salah dan cacatnya kerana Meera ada pengalaman bergiat dengan rancak dalam bidang seni suara sejak zaman persekolahan lagi. Anak jati Kedah ini memang ada kebolehan dalam nyanyian, serta pernah menyertai pertandingan syair antarabangsa di Indonesia, dan secara langsung dengan Jabatan Kebudayaan dan Kesenian Negeri Perak.

Menurut Meera, beliau gembira mendapat tawaran merakamkan Tandak Lebaran, apatah lagi bergandingan dengan Haziq walaupun rasa tercabar kerana perlu turun ke Melaka dari Kedah.

“Namun begitu, semuanya berjalan lancar. Tambahan pula, Haziq seorang yang periang,” jelas Meera, 30 tahun, mengenai lagu yang melodinya ciptaan Fauzi Mohammad ini.

Sebenarnya, Fauzi juga seorang pemuzik hebat dari Melaka. Beliau bertugas sebagai pemuzik di Briged Seni Melaka. Dengan kebolehan bermain pelbagai alat muzik, Fauzi menggunakan kelebihan tersebut untuk mencipta lagu berirama tradisional Melayu.

Sebelum ini, Fauzi juga merupakan komposer lagu Senandung Anak Melaka, nyanyian Yasser Fikri, dan Tambatan Jiwa (Khaliza Putri/Nabila). Siso Kopratasa yang seperti kita semua tahu banyak menulis lirik lagu Raya diberikan tanggungjawab menulis lirik Tandak Lebaran.

“Olahan lirik lagu ini agak berbeza sedikit kerana saya memasukkan suasana pandemik, endemik dan ekonomi negara semasa dalam penceritaannya. Terdapat juga unsur nasihat secara am untuk kita semua bagi menyambut Syawal tahun ini,” jelas Siso mengenai lirik Tandak Lebaran.

Sementara itu, Haziq mengucapkan ribuan terima kasih kepada pihak produksi kerana telah memberikan peluang dan sepenuh kepercayaan kepadanya untuk lagu tunggal Hari Raya Aidilfitri ini bersama-sama Meera.

“Saya berharap Tandak Lebaran terus malar segar dan menjadi siulan, serta bualan orang ramai. Saya tidak mahu lagu ini hanya terkenal setahun atau dua tahun sahaja, sebaliknya popular sepanjang masa. Saya turut mendoakan agar lagu ini bermanfaat kepada semua pendengar,” kata Haziq.

Video muzik Tandak Lebaran telah dilancarkan di saluran YouTube Buana Rama Records untuk ditonton orang ramai pada musim perayaan ini, dan secara jualan digital di pelantar penstriman dan iTunes. Hak cipta Tandak Lebaran dipegang oleh Luncai Emas Sdn. Bhd., sementara edarannya di bawah label Buana Rama Records.

Semoga lagu ini dapat menyentuh hati peminat di seluruh Malaysia, dan menarik perhatian generasi baharu dalam kemeriahan kita menyambut Syawal pada tahun ini.


Pertemuan DBP-KPN: Usaha Mencapai Perpaduan Negara

Untuk mendapatkan maklumat terkini, ikuti kami melalui Telegram

Putrajaya ‒ “Sejak tahun 2020, negara kita telah melancarkan Dasar Perpaduan Negara yang membawa slogan ‘Perpaduan dalam Kepelbagaian’. Dalam pelan tindakan ini, ada digariskan peranan bahasa dalam mencapai perpaduan negara.”

Mahu tidak mahu, semua pihak perlu mengakui bahawa bahasa merupakan satu daripada alat perpaduan negara.

Demikian menurut Ketua Setiausaha, Kementerian Perpaduan Negara (KPN), YBhg. Dato’ Indera Noridah Ibrahim ketika sesi kunjungan hormat Dewan Bahasa dan Pustaka kepada beliau di Kompleks Kerajaan Parcel F, Putrajaya, petang semalam.

Kunjungan hormat tersebut diadakan bertujuan untuk menjalinkan kerjasama antara DBP dengan KPN dalam usaha memartabatkan bahasa dan persuratan Melayu seiring dengan usaha kerajaan Malaysia mencapai perpaduan yang jitu dalam kalangan rakyat yang berbilang kaum.

Pada sesi kunjungan hormat yang dihadiri oleh Ketua Pengarah DBP, YBhg. Datuk Abang Sallehuddin Abg Shokeran, beliau berkata, “Banyak tindakan dan usaha yang boleh dilaksanakan untuk kita mencapai perpaduan negara melalui pemantapan fungsi bahasa. Dalam hal ini, apa-apa yang penting, kita perlu mencari dan menggunakan kaedah yang terbaik untuk mendekati masyarakat yang terdiri daripada pelbagai kaum serta lapisan umur yang berbagai-bagai.”

Tambah beliau, “Kita perlu bekerjasama untuk menganjurkan program yang lebih bersifat santai, seperti melalui acara kebudayaan dan aktiviti sukan. Sebagai contohnya, kita anjurkan aktiviti deklamasi puisi perpaduan dan membawakan sambutan Hari Gawai dan Pesta Keamatan ke Semenanjung Malaysia ‒ melalui kerjasama DBP dan KPN.”

YBhg. Datuk Abang Sallehuddin turut menyatakan, “Dalam ledakan arus globalisasi dan pendigitalan khususnya di negara ini, kita seharusnya bijak mengambil peluang untuk mendekati masyarakat dalam merangka agenda perpaduan negara, antaranya melalui penghasilan video pendek mengikut trend terkini masyarakat.”

Pada sesi kunjungan hormat tersebut, Setiausaha Bahagian Dasar dan Perhubungan Antarabangsa, Encik Mohd Sobri Mat Daud turut membentangkan maklumat korporat KPN serta usaha yang telah dijalankan oleh kementerian ini sejak ditubuhkan pada 20 Mac 2020. Antaranya, beliau menjelaskan pengenai perkhidmatan teras kementerian ini yang bertanggungjawab dalam hal ehwal kesepaduan masyarakat dan kesejahteraan komuniti; pendidikan awal kanak-kanak Tabika Perpaduan; penghayatan pendidikan rukun negara; keharmonian antara agama; kolaborasi strategik; pembangunan sosioekonomi masyarakat India; dan pembangunan Kampung Baru Cina.

Yang turut hadir dalam sesi kunjungan hormat tersebut ialah pengurusan tertinggi dan pengurusan DBP yang terdiri daripada Pengarah Jabatan Pengembangan Bahasa dan Sastera, YBrs. Dr. Abang Patdeli Abang Muhi; Ketua Bahagian Pengembangan Bahasa Kebangsaan Pelbagai Kaum, Puan Roziah Md Yunus; Ketua Bahagian Penyelidikan Sastera, Encik Saifullizan Yahaya; Ketua Bahagian Majalah, YBrs. Dr. Rosmani Omar; Ketua Bahagian Peristilahan dan Leksikologi, Encik Mohd Fadzli Tajuid; pihak pengurusan KPN; serta karyawan DBP dari Bahagian Pengembangan Bahasa Kebangsaan Pelbagai Kaum dan Bahagian Majalah.


Malaysia Sedia Terima dan Sambut  Pengembara Pelayaran – Tourism Malaysia

Kuala Lumpur – Malaysia telah bersedia untuk menerima pengembara pelayaran antarabangsa susulan pembukaan penuh sempadan negara, sempena penyertaan Tourism Malaysia di Ekspo Seatrade Cruise Global 2022 pada 25 hingga 28 April yang lalu di Miami. Tourism Malaysia dalam kenyataan media yang dikeluarkan juga menyatakan langkah ini adalah sebahagian daripada usaha Malaysia mempromosikan pelancongan pelayaran serta menarik lebih ramai pengusaha kapal untuk berlabuh di negara kita.

Penyertaan Tourism Malaysia dalam ekspo tersebut adalah bertujuan untuk membina jaringan hubungan dan memenuhi janji temu perniagaan dengan Persatuan Industri Perjalanan Florida (TIA), persatuan-persatuan pelancongan kebangsaan ASEAN serta pemain industri perjalanan pelayaran serta wawancara dengan media tempatan di Amerika Syarikat mengenai produk dan destinasi menarik pelancongan Malaysia.

“Malaysia mempromosi acara tepi lautnya, kemudahan pelabuhan seperti pelabuhan persinggahan dan pelabuhan asal serta lawatan prapelayaran dan pascapelayaran yang memperlihatkan pengembara dapat merasai sendiri kepelbagaian budaya dan biodiversity sama ada di darat mahu pun lautan,” menurut kenyataan media itu lagi.

Dalam kenyataakn media tersebut, Naib Presiden Tourism Malaysia di Los Angeles, Akbal Setia juga berkata, “Kita telah kembali kepada kebiasaan perjalanan dan ini ialah masa yang tepat untuk pihak kami mempromosikan persatuan dan kerjasama khususnya Malaysia sebagai hab menaiki kapal untuk pengembara pelayaran ke Asia dan rantau Asia Tenggara.”


Filem Mat Kilau Ditayangkan pada 23 Jun 2022

Kuala Lumpur – Akhirnya, filem yang amat ditunggu-tunggu sejak beberapa tahun lalu, Mat Kilau akan menemui penonton tidak lama lagi. Setelah tertunda agak lama lantaran penularan pandemik COVID-19, filem biografi epik ini akan ditayangkan di 90 buah pawagam di seluruh negara bermula 23 Jun 2022 nanti.

Sebagai antara promosi menjelang tarikh tersebut, poster rasmi Mat Kilau telah dipamerkan sejak 13 Mei 2022 lalu di semua laman sosial. Treler rasminya pula akan ditontonkan kepada khalayak pada 16 Jun 2022 nanti.

Kata peribahasa, “harimau mati meninggalkan belang, manusia mati meninggalkan nama”. Demikianlah yang akan disaksikan oleh penonton menerusi karya terbaharu pengarah prolifik, Syamsul Yusof. Mat Kilau, terbitan Studio Kembara ini sebuah filem yang mengangkat sejarah penting negara.

Latar perjuangan Mat Kilau disifatkan sebagai amat berharga kerana tidak hanya untuk mencatat rekod dalam dunia hiburan tanah air, malah mahu berkongsi dengan generasi masa kini mengenai kehebatan dan jati diri pahlawan tersebut dalam mempertahankan negara.

Aktor yang terkenal dengan watak Jai dalam filem KL Gangster (2011), dan KL Gangster 2 (2013), Dato’ Adi Putra dipilih menghidupkan watak berdarah pahlawan Mat Kilau Imam Rasu, atau lebih dikenali sebagai Mat Kilau.

Beliau kemudian dibantu oleh barisan pelakon yang hebat serta berwibawa seperti Wan Hanafi Su sebagai Tok Gajah (ayah Mat Kilau), Beto Kusyairy (Wahid), Khir Rahman (Usup), Fattah Amin (Awang), Johan As’ari (Yassin), dan aktor aksi lasak handalan Indonesia, Yayan Ruhian (Toga).

Filem yang mengisahkan pahlawan Melayu dari Pahang, Mat Kilau bersama-sama ayahnya, Tok Gajah dan sahabat-sahabat, bangkit menentang penjajahan British ini turut diperkuat oleh barisan aktor dan aktres terbaik tanah air seperti Dato’ Jalaluddin Hassan (Haji Muhammad), Dato’ Rahim Razali (Imam Bottoqh), Namron (Haji Sulong), Shaharuddin Thamby (Datuk Bahaman) dan Ellie Suriaty (ibu Yassin).

Dengan kos pembiayaan sebanyak RM8.0 juta, Mat Kilau menjalani penggambaran selama 100 hari dengan sebahagian daripadanya di Perak, serta beberapa buah lokasi lain, termasuk Melaka, Selangor dan Pahang sendiri.

Penerbitnya, Shahruddin Dali berharap semua rakyat Malaysia menonton Mat Kilau dan terhibur. Katanya, filem ini akan membawa kita kembali ke zaman pahlawan handalan tersebut, merasai kepayahan, keberanian, pengorbanan dan jiwa kepahlawanan Mat Kilau dalam memperjuang kedaulatan tanah air kita. Tambah beliau, fileh ini ialah gambaran sebuah sejarah yang sangat memberikan inspirasi.

Latar masa Mat Kilau ialah suasana tahun 1892 ketika pihak kolonial British telah menawan tanah-tanah di Pahang, serta mengaut hasil bumi negeri tersebut yang dimiliki orang-orang Melayu. Tidak cukup dengan itu, British mencampuri urusan adat, dan agama orang Melayu.

Tidak rela membiarkan kebiadaban British di Pahang terus berleluasa, Mat Kilau bersama-sama Tok Gajah dan sahabat-sahabatnya bangkit menentang kuasa penjajah tersebut.

Mat Kilau dan Tok Gajah ternyata bijaksana dalam merancang penentangan. Akibatnya, British tertekan, dan mengalami kerugian sehingga berlakunya pertempuran sengit.

Filem aksi lasak tanpa henti ini, yang menyaksikan pengorbanan, keberanian, dan kesatuan pahlawan-pahlawan Melayu membebaskan tanah air tercinta wajar, serta berbaloi ditonton oleh rakyat Malaysia, apatah lagi yang kuat patriotismenya.


Perkataan “Dating“

Untuk mendapatkan maklumat terkini, ikuti kami melalui Telegram

Saya musykil tentang perkataan yang terdapat dalam Kamus Dewan Edisi Keempat, sama ada boleh ataupun tidak boleh digunakan dalam penulisan karangan untuk peperiksaan.  Misalnya, perkataan “dating“. Bolehkah perkataan itu digunakan?


Arkib Negara: Aksara Kedaulatan Negara

Ketika mengambil keputusan untuk menyertai Arkib Negara Malaysia dua dekad yang lalu, saya telah didedahkan dengan pelbagai maklumat dan sumber serta kerja-kerja lapangan penyelidikan di institusi ini. Mungkin bagi anda di luar sana, arkib hanyalah sebuah tempat yang menyimpan segala khazanah dokumen dan fail berkaitan dengan kerajaan dan sudah pastilah pihak tertentu sahaja yang memahami dan mengambil berat perkara berkaitan dengan arkib, manakala yang lain lebih selesa melayari media sosial sambil meneliti apa-apa yang diperbahaskan oleh khalayak sohor kini.

Demikianlah saya dan rakan-rakan saya di arkib. Kami tidaklah sepopular agensi yang sebumbung dengan kami di bawah Kementerian Pelancongan, Seni dan Budaya Malaysia kerana sifat arkib itu sendiri yang difahami oleh umum adalah sebagai urusan rasmi. Istilah urusan rasmi ini sudah pasti memberikan manifestasi jurang antara bidang arkib dan masyarakat umum.

Namun begitu, sejak sedekad belakangan ini, arkib sudah mesra dengan masyarakat umum dan kehadiran arkib bukan hanya untuk memantau dan mengendalikan rekod kerajaan sahaja, tetapi pendekatan program yang bersifat lebih santai dan mesra pelanggan. Arkib juga telah membuka ruang untuk masyarakat lebih memahami arkib, dan sesetengah pihak mula menyedari arkib kini adalah sebahagian daripada nadi kehidupan mereka.

Untuk makluman, Arkib Negara Malaysia telah ditubuhkan pada 1 Disember 1957 sebagai Pejabat Rekod Awam. Kemudian dikenali sebagai Arkib negara Malaysia pada tahun 1963. Pada tahun 1966, Akta Arkib Negara No. 44 telah diluluskan oleh Parlimen Malaysia. Pada tahun itu juga, bangunan Arkib Negara Malaysia di Petaling Jaya, Selangor telah dirasmikan manakala pada tahun 1982, bangunan baharu Arkib Negara Malaysia telah berpindah di Jalan Duta, Kuala Lumpur. Pada tahun 2003, Akta Arkib Negara 2003 (Akta 629) telah diluluskan dan selanjutnya pada 2004, Arkib Negara Malaysia telah diletakkan di bawah pemantauan oleh Kementerian Kebudayaan, Kesenian dan Warisan Malaysia.

Sejarah di sebalik penubuhan institusi ini sudah pasti merujuk pengurusan rekod pentadbiran kerajaan yang mematuhi MS ISO 9001:2015. Wawasan arkib sebagai peneraju pengurusan rekod dan pentadbiran arkib yang inklusif amat penting difahami oleh pentadbir awam dan masyarakat. Melalui misi yang jitu, arkib akan memastikan tadbir urus rekod yang efisien dan efektif melalui teknologi terkini dapat direalisasikan impaknya demi kepentingan negara dan kemakmuran bersama.

Pada awal penubuhannya, arkib memberikan tumpuan kepada fungsi untuk memberikan khidmat nasihat dan rundingan kepada jabatan-jabatan kerajaan tentang etika dan langkah pengurusan rekod awam yang mapan, sistematik dan berkesan demi menjamin pemeliharaan rekod awam yang selamat.

Arkib juga bertanggungjawab mengesan, mengumpul, menyimpan dan memelihara sebarang rekod dan maklumat yang mempunyai nilai kebangsaan dan sejarah yang tinggi sebagai khazanah warisan negara Malaysia.

Perkara ketiga yang menjadi fokus adalah dengan menyediakan kemudahan rujukan dan penyelidikan serta pendokumentasian dalam tujuan memperlengkap maklumat mengenai sejarah tanah air. Sudah pastilah hal ini yang terpenting agar pengurusan rekod dan dokumen ini akan menjadikan arkib sebagai pusat yang akan menyebar maklumat dan ilmu bernilai sejarah untuk tatapan dan maklumat awam.

Seiring dengan perkembangan generasi Malaysia yang semakin maju, arkib juga memfokuskan objektifnya dengan meningkatkan kecekapan dan kesedaran penjawat awam mengenai Pengurusan Rekod melalui penguatkuasaan Akta Arkib Negara Malaysia 2003 (Akta 629) untuk memastikan rekod diurus secara sistematik dan kos efektif mengikut piawaian yang telah ditetapkan seterusnya memastikan arkib memperoleh bahan arkib yang bernilai kekal disimpan dan dipelihara mengikut prinsip dan standard yang ditetapkan sebagai bahan rujukan dan warisan negara. Kemuncak kepada pelaksanaan ini adalah dengan memasyarakatkan bahan arkib melalui program advokasi bagi mempertingkatkan penghayatan sejarah negara ke arah pembentukan jati diri warga Malaysia atau kini lebih mesra disebut Keluarga Malaysia.

Demikian antara perkongsian awal saya tentang Arkib Negara Malaysia. Pepatah ada menyebut, tak kenal maka tak cinta. Apabila kita cinta, maka tumbuhlah sifat bertanggungjawab kepada diri kita sendiri dan jika dihubungkan dengan arkib sudah tentulah segala rekod dan dokumen berkaitan urusan kerajaan akan kita uruskan dengan sebaik-baiknya kerana pada masa hadapan tanpa kita ketahui bahawa rekod dan dokumen itu rupa-rupanya menjadi “nyawa” kepada negara.

Untuk pengetahuan anda, bidang arkib amat penting dalam pengurusan dan pentadbiran sesebuah kerajaan. Memetik sumber daripada International Council on Archives yang menyebut bahawa arkib ialah saksi masa lalu serta memberikan bukti, penjelasan dan kebenaran, baik untuk tindakan masa lalu mahupun untuk keputusan masa kini. Walaupun daripada pandangan mata kasar, rekod serta fail yang merakamkan aksara dan data pengurusan sehari-hari kita itu seperti tidak benyawa, tetapi impak daripada dokumen ini adalah sebaliknya. Inilah uniknya bidang arkib.

Hingga hari ini, arkib telah menerbitkan lebih 100 judul buku yang mengkhususkan sumber daripada bahan arkib. Daripada penerbitan buku, arkib juga berinovasi dengan kerjasama Perbadanan Filem Nasional menerbitkan kapsul Hari ini dalam Sejarah. Sudah tentu anda semua masih ingat lagi kapsul televisyen ini, dan hingga hari ini, program Hari ini dalam Sejarah kekal menjadi jenama arkib yang cukup sentimental dalam kalangan kita.

Selain itu, saya juga mendapat maklum balas daripada banyak pihak berkaitan sebuah buku terbitan Arkib Negara Malaysia yang cukup sinonim dengan perekodan visual peradaban negara Malaysia, iaitu buku yang berjudul Malaysia: A Pictorial History 1400 – 2004. Buku ini memang amat mengujakan bagi pencinta sejarah tanah air. Bagi anda yang belum pernah melihatnya lagi, saya nasihatkan anda segera berkunjung ke cawangan arkib berdekatan dengan anda!

Ibarat air menitis ke batu yang keras, akhirnya lekuk juga batu tersebut, begitulah juga usaha kita meningkatkan kesedaran sejarah dan cintakan warisan yang kita miliki sebagaimana cara arkib. Saya yakin, melalui Hari ini dalam Sejarah, kita telah disegarkan dengan fakta dan jalinan pengisahan sejarah negara yang amat berkesan.

Hingga kini, arkib memiliki 13 cawangan di seluruh negara. Selain pustaka arkib di setiap negeri, anda juga boleh mendapatkan maklumat terperinci tentang Arkib Negarawan, satu lagi perihal menarik daripada arkib yang pasti akan meningkatkan semangat nasionalisme anda.

Senario pandemik COVID-19, tidak menghalang kita untuk meneroka lebih banyak tentang arkib, anda boleh terus sahaja melayari www.arkib.gov.my, https://ofa.arkib.gov.my/portal/index.php/id/ atau Facebook Laman Rasmi Arkib Negara Malaysia.

Penulis ialah Pengarah, Arkib Negara Malaysia Negeri Johor.


Santuni Karya Sasterawan Negara dalam Deklamasi Puisi Panorama Kehidupan 20.0

Untuk mendapatkan maklumat terkini, ikuti kami melalui Telegram

Sintok – Program Deklamasi Puisi Panorama Kehidupan 20.0 sekali lagi diadakan pada 16 Mei 2022. Pada kali ini, program ini menyantuni karya sasterawan negara dengan menjemput Sasterawan Negara ke-10, Datuk Dr. Anwar Ridhwan dalam slot cakna puisi. Selain slot cakna puisi, terdapat juga slot lain dalam program edisi Mei 2022 iaitu Sangkar Puisi – Slot Santai Jiwa dan Sangkar Puisi – Slot Wangian Sukma.

Slot Santai Jiwa menampilkan tujuh pemuisi yang terdiri daripada Sasterawan Negara ke-13, Datuk Dr. Zurinah Hassan, “Beraya dan Berwaspada”; Presiden Persatuan Pemuisi Nasional (PEMUISI) Malaysia, “Selamat Hari Raya” karya Wanrazuhar; Profesor Madya Dr. Nor Hashimah Ismail, “Syukur”; Rusdi Mohamad Noor, “Seloka Raya”; Ahmad Jami’ul Amil, “ Mencari Sebuah Masjid” karya Taufik Ismail; dan Nur Ain Mohamat Zapiru, “Sebuah Penantian”.

Sementara dalam slot kedua pula menampilkan enam orang pemuisi, iaitu Kapten Dato’ Profesor Emeritus Dr. Hashim Yaacob dengan puisi bertajuk “Untuk Isteri Kutulis Puisi”; Dr. Zainatul Shuhaida, “Murung”; Lasmi Febrianingrum, “Sudahkan Kaubersyukur?”, H. [email protected]. haji Mohd. Ali Haji Raden, “Perjalanan”; Nurshafiqah Mat Zizi, “Lebaran Impian”; dan Profesor Dr. Zamri Radzi “Aku Hanya Mahu ke Seberang” karya Hashim Yaacob.

Slot terakhir merupakan slot cakna puisi. Dalam slot tersebut, Sasterawan Negara ke-10, Datuk Dr. Anwar Ridhwan telah menjawab pelbagai soalan yang dikemukakan oleh moderator, Asmawiza Haji Hussin dan berkongsi  pelbagai pandangan, cadangan dan saranan dalam usaha mengantarabangsakan karya sastera negara kita.

Pada awal bicara tersebut, beliau telah berkongsi tema yang menjadi pilihan ketika berkarya. Beliau meletakkan diri sebagai manusia yang melihat perubahan-perubahan yang sebenarnya memberikan cabaran kepada tradisi budaya kita. Contohnya, dalam novel Hari-hari Terakhir Seorang Seniman, beliau sebenarnya ingin menyampaikan kepada masyarakat kita semakin banyak kehilangan warisan tradisi dalam kehidupan.

“Dalam usaha menjadi masyarakat madani, kita tidak boleh menolak perubahan tetapi kita perlu mengekalkan nilai-nilai murni dalam masyarakat kerana kita tidak mahu hanya maju dalam bidang material semata-mata sehingga mengorbankan nilai-nilai kemanusiaan,” tambahnya.

Beliau juga berkata, sastera mewakili budaya ketamadunan bangsa kerana sastera itu sentiasa berkembang. Hal ini dikatakan demikian kerana pengarang melihat sesuatu dalam masyarakat dan mengolah dengan gaya bahasa sastera yang boleh menyentuh emosi dan pemikiran khalayak pembaca.

“Sebenarnya, Malaysia mempunyai banyak karya yang bermutu tetapi sayangnya kita tidak mempunyai satu program yang menyeluruh dan berkesan bagi menterjemah karya-karya ini baik daripada pihak Dewan Bahasa dan Pustaka (DBP) mahupun Institut Terjemahan Buku Malaysia (ITBM),” katanya ketika menjawab persoalan yang dikemukan oleh moderator untuk mengantarabangsakan sastera di peringkat global.

Beliau juga menyenaraikan beberapa usul dan cadangan dalam usaha untuk mengantarabangsakan karya sastera negara. Antaranya adalah dengan melaksanakan satu program teratur untuk karya-karya terpilih diterjemah ke dalam bahasa asing,  penterjemah tersebut perlulah penutur bahasa asal bahasa yang ingin diterjemahkan, karya terjemahan diterbitkan di negara sasaran dengan kerjasama penerbit negara tersebut, kenalpasti agen pemasaran di negara yang ingin dipasarkan karya terjemahan tersebut dan manfaatkan pusat-pusat pengajian Melayu yang ada di pelbagai negara dalam usaha pengantarabangsasteraan sastera kita secara lebih meluas.

Dalam usaha memastikan karya yang dihasilkan berkualiti, kita perlu mendapatkan pandangan daripada editor dan karya kita perlu dikiritik agar kita mampu menghasilkan sesuatu yang karya yang lebih berkualiti.

“Sebagai seorang yang pernah bergelar editor, penghasilan sesuatu karya mengambil masa yang lama kerana karya tersebut akan disemak berkali-kali sebelum diserahkan bagi memastikan kesempurnaannya. Setiap karya yang dihasilkan pulu akan dipastikan mencapai tahap terbaik sekurang-kurangnya pada peringkat kebangsaan“ katanya.

Menutup bual bicaranya, beliau menyatakan Program Deklamasi Puisi Panorama Kehidupan harus diterus dan diperluaskan kerana program ini merupakan medan utuk menunjukkan bahasa Melayu  merupakan bahasa moden, antara bahasa terbesar di dunia, bahasa yang boleh mengungkapkan pemikiran yang kompleks, bahasa pengucapan seni yang dapat difahami di peringkat antarabangsa.

Program Deklamasi Puisi Panorama Kehidupan 20.0 edisi bulan Mei bersempena sambutan Aidilifitri merupakan anjuran bersama Pusat Budaya dan Seni, Universiti Utara Malaysia (UUM), PEMUISI, DBP, Alumni Bengkel Puisi Merdeka (ALUMNI) serta rakan strategik luar negara dari Indonesia, iaitu Universitas Muhammadiyah Profesor Dr. HAMKA (Uhamka), Universitas Trunojoyo Madura dan Universitas Pendidikan Indonesia serta dari negara China iaitu Sichuan International Studies University dan dikendalikan oleh dua orang pengacara, iaitu saudara Harlym Yeo dan  Profesor Madya Dr. Nor Hasimah Ismail.


Penggemar Laksa Bertemasya di Bandar Diraja Perak

Kuala Kangsar – Temasya 99 Laksa Kuale anjuran Majlis Perbandaran Kuala Kangsar (MPKK) di Arena Kuala Kangsar pada 14 Mei 2022 lalu diadakan berikutan juadah berkenaan signifikan dengan daerah itu. Difahamkan angka 99 diambil daripada perkataan Kuala Kangsar, iaitu Kuala Kurang Sa yang bermaksud terdapat 99 anak sungai dan kurang satu untuk menjadi 100. Angka 99 juga bermaksud 99 buah gerai/peniaga meskipun akhirnya hanya 56 sahaja yang mengambil bahagian.

Perasmian Temasya 99 Laksa Kuale disempurnakan oleh Raja Puan Besar Perak Darul Ridzuan, Raja Nazhatul Shima Idris A’fifullah yang juga pencetus idea penganjuran temasya tersebut.

Ternyata idea Raja Nazhatul Shima tidak sia-sia kerana MPKK berminat, dan menyambut dengan harapan dapat menjadikannya sebagai acara pelancongan tahunan selain Larian Hari Keputeraan Sultan Nazrin Shah.

Menurut Yang Dipertua MPKK, Zulqarnain Mohamad, penganjuran Temasya 99 Laksa Kuale merupakan usaha untuk menarik lebih ramai pelancong ke Kuala Kangsar, Bandar Diraja Perak.

“Daerah Kuala Kangsar amat terkenal dengan pelancongan bertemakan warisan, budaya serta kraf tangan. Temasya laksa ini mampu menyuntik semula ekonomi penggiat industri pelancongan daerah ini yang terjejas ekoran COVID-19,” kata Zulqarnain dalam ucapannya.

Turut hadir ialah Yang Dipertua Baiduri Perak, Datin Seri Aezer Zubin; Ahli Jawatankuasa Perumahan, Kerajaan Tempatan dan Pelancongan Negeri Perak, Dato’ Nolee Ashilin Mohammed Radzi; dan Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid.

Temasya 99 Laksa Kuale turut dimeriahkan oleh persembahan beberapa orang artis terkenal tanah air seperti Yassin Yahya atau Yassin Senario, dan Ahmad Yassin serta Alfia (Yah Kucai), dan cabutan bertuah, pertandingan makan laksa terbanyak (satu kilogram), dan gerai paling meriah atau tercantik. Pengguna YouTube terkenal, Apit Wan Lebo yang juga warga Kuala Kangsar ditugaskan sebagai pengacara.


Alumni UPNM Perkenal Budaya Malaysia di Eropah

Untuk mendapatkan maklumat terkini, ikuti kami melalui Telegram

Sungai Besi − Alumni Universiti Pertahanan Nasional Malaysia (UPNM), iaitu Wan Muhammad Faris Wan Mohd Noor, pemuda dari Setia Alam, Selangor bersemangat menjalankan Misi Jelajah Berbasikal Solo Alumni Universiti Pertahanan Nasional Malaysia (UPNM) #FarisNoor ke 20 buah negara di Eropah.

Satu daripada objektif misi pengembaraan solo di 20 negara Eropah adalah untuk mengangkat budaya Malaysia melalui pakaian, makanan, lagu rakyat dan dikir barat. Menurut Faris Noor, selain membawa lagu rakyat, matlamat utamanya adalah untuk menjejak alumni UPNM yang bekerja atau menetap di sana, mempelajari budaya masyarakat di Eropah dan memperkenalkan kesenian serta kebudayaan Malaysia kepada mereka.

Faris Noor berpeluang memperkenalkan seni dan budaya Malaysia di luar negara malah masyarakat Eropah mempunyai peluang menikmati air tangan Faris Noor yang menyediakan juadah Malaysia seperti nasi lemak dan kuih-muih pada program Malam Kebudayaan.

Sambutan Hari Raya Aidilfitri di perantauan dengan pelajar asing dan Alumni UPNM ialah memori yang cukup indah dalam misi pengembaraan ini. Bait-bait lagu rakyat yang tak lekang dek panas dan tak lapuk dek hujan begitu mudah untuk diikuti meskipun baru pertama kali didengari. Kedengaran lagu rakyat seperti Rasa Sayang, Ala Changung, Anak Ayam, Anak Itik Tok Ti, Anak Ondeng, Bapaku Pulang dari Kota, Jong-Jong Inai, Trek Tek Tek dan Wau Bulan adalah antara lagu rakyat yang cukup popular dan dekat dengan hati masyarakat Melayu dan bumiputera.

Masyarakat Melayu sememangnya terkenal dengan kepelbagaian seni irama dan lagu yang amat menggamitkan nostalgia. Perkembangan lagu rakyat masyarakat Melayu itu yang telah tersebar luas merentasi samudera dan pelbagai negara yang dipenuhi pelbagai ras dan rumpun adat budaya. Keindahan bahasa kiasannya tinggi agar dunia dapat mengetahui bahawa lagu-lagu rakyat ini mampu menyatupadukan suatu rumpun yang besar di Alam Melayu. Lagu rakyat diangkat dan dinyanyikan dengan alat muzik ukulele cukup indah dan menarik minat masyarakat di Eropah.

Proses pembinaan masyarakat yang menyayangi dan menyanjungi budaya amat penting. Misi pengembaraan selama 74 hari bermula pada 7 Mei 2022 di London hingga 21 Julai depan dari sini ke Istanbul, Turki. Seperti dijadualkan, Faris Noor bertolak dari Lapangan Terbang Antarabangsa Kuala Lumpur (KLIA), Sepang pada pukul 11.30 malam Sabtu lalu dan selamat tiba di Lapangan Terbang Antarabangsa Heathrow, di sini jam 5.50 pagi Ahad waktu tempatan. Pertemuan dengan Aimi, iaitu penuntut Malaysia yang belajar di Universiti Kent membantu Faris Noor dalam urusan tiket dan dipermudahkan urusannya.

Kesempatan bertemu dengan Tan Sri (Dr.) Syed Azman Syed Ibrahim, Pengerusi Lembaga Pengarah Universiti (LPU) UPNM dan dan Datuk Dr. Mohammed Azman Aziz Mohammed dilantik sebagai Ketua Eksekutif Pertubuhan Keselamatan Sosial (Perkeso) semasa makan tengah hari di Restoran Melur di Paddington menyuntik semangat untuk membuat yang terbaik untuk UPNM dan Malaysia.

Kata-kata semangat digenggam erat oleh Faris Noor yang membawa bahasa Melayu gah di pentas antarabangsa dengan memperkenalkan kepelbagaian bangsa dan etnik di negara ini menggambarkan keunikan kepada Keluarga Malaysia kerana setiap daripada mereka mempunyai bahasa yang tersendiri. Semaikan semangat patriotisme, iaitu cinta yang kental terhadap negara menuntut tumpuan yang berbeza akibat keadaan dan masa.

“Malaysia sebagai sebuah tanah yang penuh keharmonian dan silang budaya serta rakyatnya saling menghormati di samping kepelbagaian bangsa, agama dan budaya berkenaan menjadi sumber kekuatan Keluarga Malaysia”.

(Perdana Menteri Malaysia, Dato’ Sri Ismail Sabri Yaakob)


Pak Andak Penerus Legasi Pakaian Songket Warisan Melayu

Kuala Lumpur – Rancangan Sembang Tamu Dewan Budaya yang bersiaran secara langsung dari Studio DBP dan ditayangkan menerusi media sosial Dewan Bahasa dan Pustaka (DBP) pada petang semalam membawakan penonton berkenalan dengan seorang pengumpul pakaian tradisional dari Ayer Keroh, Melaka termasuklah songket yang berusia hampir 50 tahun, iaitu YM Raja Andak Raja Hussin atau lebih mesra disapa sebagai Pak Andak.

Dalam rancangan tersebut, Pak Andak menunjukkan koleksi pakaian songket yang menjadi jantung hatinya. Antara pakaian songket yang dibawa ialah songket berwarna ungu manggis dengan bermotifkan bunga tanjung, songket bunga tabur berwarna biru nila, dan songket bunga tabur bertenun benang emas dengan corak kudup bunga raya.

Pak Andak mengakui berminat dengan pakaian warisan budaya ini sejak berusia enam tahun kerana membesar dengan melihat pakaian songket yang dipakai oleh keluarganya dan persekitarannya pada ketika itu.

“Saya dibesarkan dalam suasana kemeriahan pemakaian songket dan sentiasa melihat keluarga saya menggayakan songket sejak kecil iaitu semasa berumur enam tahun,” jelas anak jati Batu Pahat Johor ini.

Pada masa yang sama, mengimbau kembali kenangan beliau bersama orang tuanya yang sering mengenakan songket, beliau menyatakan mula tertarik dengan kain songket apabila sering melihat ibunya menyediakan samping songket untuk bapanya setiap kali mengerjakan solat Jumaat.

Selain itu, faktor yang menarik minat Pak Andak dalam mengumpul baju-baju lama ini ditambah lagi apabila beliau melihat busana songket yang selalu dipakai oleh raja sehari semasa ke majlis perkahwinan yang melambangkan kecantikan dan kemewahan.

“Saya suka melihat pakaian songket pengantin kerana cantik dan mahal. Waktu itu, kain songket hanya mampu dimiliki oleh golongan bangsawan dan mak andam untuk membuat majlis perkahwinan,” jelas pengumpul pakaian songket Malaysia ini.

Menurut Pak Andak, pakaian songket ini bukan sahaja digunakan oleh pengantin sahaja. Golongan bangsawan juga menggayakan pakaian songket ketika majlis keraian, keramaian dan majlis penganugerahan pingat. Songket ini dapat dibezakan fungsinya berdasarkan warna, motif dan tenunannya.

Tambah beliau lagi, “Sebagai pengumpul baju songket, saya harus tahu asal usul dan falsafah pakaian tersebut seperti jenis motif, penggunaannya berdasarkan warna dan jenis potongan pada bahagian leher sama ada tulang belut atau mata lalat. Falsafah inilah yang melambangkan kemewahan pada kain songket.”

Pengumpul koleksi pakaian songket tradisional ini telah berjaya mengumpulkan lebih daripada 400 pasang pakaian songket yang berusia 50 tahun dan ke atas termasuklah yang hilang, mereput kerana makan diri dan dijual.

Antara kaedah untuk menentukan nilai kualiti pakaian songket ini adalah apabila pakaian tersebut berusia lebih daripada 50 tahun dengan keadaan warna yang tidak luntur berserta tenunan benang perak yang masih legap.

Mengulas lebih lanjut berkenaan keistimewaan songket Malaysia, Pak Andak menyatakan songket Terengganu Jong Sarat mempunyai tenunan penuh dan berat sehingga pemakainya dapat merasakan sedang menampung pakaian tersebut.

Selain itu, baju kurung songket ini juga dilengkapi dengan basi iaitu lipatan lebihan kain pada bahagian hujung baju yang boleh digunakan sebagai kain tampal sekiranya berlaku kerosakan seperti berlubang atau terkoyak.

Pak Andak turut berkongsi pengalamannya berkenaan tatacara penjagaan pakaian lama yang perlu dititikberatkan, antaranya perlu disimpan di tempat yang kurang pencahayaan, plastik setiap pakaian perlu diganti setiap enam bulan, setiap pakaian hendaklah digantung dan tidak disimpan di dalam almari kayu untuk mengelakkan serangan serangga perosak.

Mengakhiri sesi temu bual, Pak Andak menyatakan harapan beliau untuk melihat songket Malaysia digunakan dengan lebih meluas lagi. Malah, beliau turut menyeru pengusaha industri perkahwinan untuk terus menggalakkan penggunaan busana songket kepada pengantin dalam majlis perkahwinan kerana beliau berpendapat mereka inilah antara pihak yang bertanggungjawab memperkenalkan songket kepada masyarakat.

Tonton rancangan Sembang Tamu: “Si Jantung Hati“ Raja Andak Raja Hussin di sini.


Menemui Semula, Lagu Kedua Kempen Cuti-cuti Malaysia Dilancarkan

Untuk mendapatkan maklumat terkini, ikuti kami melalui Telegram

Petaling Jaya – Pada 17 Mei 2022 lalu, Kementerian Pelancongan, Seni dan Budaya Malaysia (MOTAC) menerusi Tourism Malaysia melancarkan lagu Kempen Cuti-cuti Malaysia versi kedua berjudul Menemui Semula di sebuah hotel terkemuka dekat sini.

Lagu ciptaan Ananth Kumar (irama) dan James Boyle (lirik) tersebut didendangkan oleh penyanyi terkenal tanah air, Aina Abdul. Aina turut muncul dalam majlis pelancarannya mendendangkan Menemui Semula yang bergenrekan pop etnik bersama-sama aliran muzik dunia, hip hop dan muzik tarian elektronik (EDM) secara langsung dengan suara mantap, dan mendapat tepukan bergemuruh.

Menemui Semula yang turut menggabungkan alunan muzik tradisional seperti seruling, gamelan, erhu, kompang dan gendang, antara lain menyelitkan mesej penerokaan pengalaman melancong dalam negara bagi menikmati khazanah alam semula jadi bersama-sama keluarga tersayang. Pelancarannya selari dengan fokus kerajaan untuk memperkasakan pelancongan domestik, seiring dengan peralihan ke fasa endemik yang bermula sejak 1 April 2022 lalu, dan sebagaimana tujuan lagu Menemui Semula, Pelan Pemulihan Pelancongan 2022 (PPP2022) turut dilancarkan.

Pelancaran Menemui Semula dan PPP2022 disempurnakan oleh Menteri Pelancongan, Seni dan Budaya Malaysia, Dato’ Sri Hajah Nancy Shukri. Dalam ucapannya, Dato’ Sri Nancy memberitahu, PPP2022 yang merupakan kesinambungan daripada Pakej Rangsangan Ekonomi yang merupakan antara inisiatif di bawah Pelan Pemulihan Industri Pelancongan melibatkan penyaluran insentif kepada rakyat Malaysia dalam bentuk diskaun, baucar dan rebat.

Pemberian diskaun, baucar dan rebat yang bermula pada 29 April 2022 lalu, katanya, melibatkan dua kluster, iaitu Kluster Pengangkutan Darat dan Kluster Persatuan Pelancongan.

‘Inisiatif ini bakal diperluas secara berperingkat, melibatkan Kluster Pengangkutan Udara, dan Kluster Penginapan, selain Kluster Pelancongan Minat Khas, merangkumi segmen selam skuba, inap desa, beli-belah dan taman tema,’ tambah Nancy.

Menurutnya lagi, pelancaran PPP2022 bertujuan menarik minat orang ramai untuk terus membuat tempahan tiket pengangkutan, atau pakej pelancongan pada harga diskaun istimewa. Langkah ini seterusnya, tambah Nancy, mampu merangsang permintaan industri pelancongan untuk menyokong mereka yang terjejas agar kekal berdaya saing.

“Di bawah Kluster Pengangkutan Darat, Tourism Malaysia telah menjalinkan kerjasama strategik bersama-sama perkhidmatan KLIA Ekspres dan Keretapi Tanah Melayu Berhad (KTMB) dalam penawaran diskaun tambang antara RM10 sehingga RM15 yang bakal memberi manfaat kepada 64,675 orang pengguna,” jelas Nancy.

Menurut beliau lagi, pembelian tiket boleh dibuat sama ada menerusi aplikasi KLIA dengan KTM Mobile, secara dalam talian, atau mesin tiket.

Sementara itu, di bawah Kluster Persatuan Pelancongan pula, Tourism Malaysia sekali lagi bekerjasama dengan Persatuan Pelancongan Domestik Malaysia (MITA), Persatuan Penggalakan Pelancongan Inbound Cina Malaysia (MICA), Persatuan Pelancongan Cina Malaysia (MCTA), Persatuan Pengembaraan dan Pelancongan India Malaysia (MITTA), dan Persatuan Syarikat Pengendalian Pelancongan Bumiputera Malaysia (BUMITRA) dalam penawaran pelbagai pakej destinasi pelancongan domestik oleh ejen pelancongan berdaftar menerusi aplikasi e-marketplace Shopee.

“Rakyat Malaysia boleh mendapatkan diskaun sebanyak RM100 untuk satu transaksi pembelian pakej pelancongan bernilai RM200 ke atas bermula pada 29 April sehingga 31 Oktober 2022 bagi tempoh perjalanan hingga 31 Disember 2022,” jelas Nancy.

Setiap pengguna atau pemegang MyKad, tambah beliau, layak untuk menebus sekali sahaja diskaun ini dan pembelian perlu dibuat melalui Shopee Pay. Dianggarkan 14 925 rakyat Malaysia bakal menerima manfaat ini dengan sasaran penjualan pakej percutian keseluruhan bernilai RM2 985 000.

Yng turut hadir ialah Timbalan Menteri Pelancongan, Seni dan Budaya Malaysia, Datuk Seri Dr. Santhara J.P., Timbalan Ketua Setiausaha (Pelancongan) MOTAC, Mohd Zamri Mat Zain, dan wakil-wakil rakan kerjasama pelancongan.

Selain Pelancaran Pelan Pemulihan Pelancongan dan lagu Menemui Semula, turut diadakan sesi minum petang dan sambutan Aidilfitri kerana Syawal 1443 Hijrah masih ada. Hadirin dan tetamu kehormat dihiburkan oleh persembahan menggesek biola sambil menari daripada Mohamad Aqmal Daniel Hashim, 22 tahun, dan sekali lagi Aina.

Sementara itu, video Menemui Semula boleh dilayari di laman YouTube Malaysia Truly Asia.


ATMA UKM Luaskan Fungsi Taman Pantun untuk Aktiviti Kebudayaan

Bangi – Institut Alam dan Tamadun Melayu (ATMA), Universiti Kebangsaan Malaysia (UKM) menganjurkan Majlis Kenduri Budaya pada pagi 20 Mei 2022, bertempat di Taman Pantun, Istana Puteri Bongsu, UKM.

Penganjuran majlis ini dilakukan dengan kerjasama Yayasan Budi (BUDI), Jabatan Muzium Malaysia (JMM), Dewan Bahasa dan Pustaka (DBP), Universiti Sains Islam Malaysia (USIM), Jabatan Kebudayaan dan Kesenian Negara (JKKN), Jabatan Warisan Negara (JWN) dan Gagasan Minda Merdeka (GMM).

Menurut Pengerusi Lembaga Pengelola DBP yang juga merupakan Pengarah ATMA, YBhg. Profesor Datuk Seri Dr. Awang Sariyan, “Dalam menggiatkan aktiviti kebudayaan di negara ini, ATMA bakal meluaskan fungsi Taman Pantun, Istana Puteri Bongsu UKM, iaitu melalui pembukaan gelanggang silat, permainan tradisi, serta majlis kebudayaan secara berkala.“

Dalam majlis tersebut, beliau turut mengharapkan Taman Pantun ini menjadi lapangan sasar bagi aktiviti berpanah dan berkuda.

Menerusi ucapan Yang di-Pertua Dewan Negara merangkap Pengasas dan Pengerusi Yayasan Budi, YB Senator Tan Sri Dato’ Seri Utama Rais Yatim, beliau berkata, “Kita di ambang perubahan siasah, dan perkara ini harus dilalui dengan kesedaran.“

Kita sebenarnya dalam keadaan tali gasing. Dahulu pangkalnya tebal, kini semakin tirus.

“Bagi yang tidak kenal sejarah, ATMA dikatakan hanyalah cabang UKM. Cabaran-cabaran ini perlu dibawa kepada pemimpin, betapa pendidikan merupakan acuan yang penting,“ kata beliau.

YB Senator Tan Sri Dato’ Seri Utama Rais turut berkata, “Dalam hal kebudayaan, ramai mengatakan warisan seni dan budaya tidak penting. Dalam hal ini, saya merakamkan ucapan tahniah kepada ATMA dan agensi lain yang menganjurkan usaha murni ini.“

Pada majlis tersebut, beliau turut menyentuh mengenai kepentingan bahasa kebangsaan. Katanya, “Hakikat sekiranya bahasa Melayu tidak diutamakan seperti dalam perlembagaan, kita akan keciciran, termasuklah budaya.“

Hilang bahasa, hilang budaya. Hilang budaya, hilang negara.

Pada Majlis Kenduri Budaya tersebut, YB Senator Tan Sri Dato’ Seri Utama Rais turut melancarkan Tabung Taman Pantun Istana Puteri Bongsu. Majlis turut diserikan dengan persembahan silat, bongai, teromba dan pantun.

Sementara itu, Timbalan Naib Canselor, Jaringan Industri, Alumni dan Masyarakat UKM, YBhg. Profesor Dato’ Norazah Mohd Nordin berkata, “Pada Mei 2022 merupakan ulang tahun UKM yang ke-52. Menjelang hari ulang tahun ini, warisan budaya kebangsaan menjadi agenda penting UKM.“

“Atma sebagai pasak yang menunjangi UKM, yang sejak tahun 1992 telah meluaskan skop kajian dalam pelbagai aspek kehidupan kosmologi Melayu. Oleh itu, usaha majlis ini akan mempunyai kesinambungan untuk memartabatkan warisan yang tidak ternilai harganya,“ tambah beliau.